Brec’hillien, pe ar Manac’h mogn | Daskor\nHeol berv mezheven a baras a-hed an deiz war an douar frailhet ; ha, d’an abardaez, dindan ar gwez uhel o delioù difiñv, an hoc’h gouez, gourvezet e-touez an drez hag ar spern, e fronelloù digor frank hag o c’hweshaat gant trouz, a vorede, e valvennoù hanter-serret, e vin astennet, o klask war al leton deltoni ha glebor.\nPa dostaas an heol ouzh an dremmwel, skedus gant an aour hag al limestr – liv ar gwad – un tammig mouestad a dremenas dre ar c’hoadoù ; un hurusadenn a vouskanas e skourroù al leinoù.\nUr gridienn a levenez a yeas penn-da-benn da gein an hoc’h gouez o tihuniñ. Sevel a reas e benn, hag e zaoulagad a chomas sebezet o gwelet dirazañ hiraet skeud an dervenned.\nAn abardaez a deñvalae, bep un tammig, goustadik, dindan an dervenned stank.\nAr manac’h kozh, war benn e zaoulin dirak genoù e gev, a oa o pediñ evit e vreudeur, e zivrec’h astennet d’an daou du ken a grenent gant ar skuizhder.\nGenoù ar manac’h a chome digor ha mut, met e zaoulagad a skeudenne, enno tan limestr ar c’huzh-heol, a bare, daou gef tan, etrezek an donderioù mouk. Gant pedenn ebet ne fiñve e vuzelloù, met ouzh gwelet kig e zremm stennet gant an anken hag ar strafuilh, e oa aes gouzout pegen dispar e oa ar bedenn a save, d’ar mare-se eus an deiz, diouzh e galon o wadañ. Lugerniñ ha dourenniñ a rae daoulagad ar manac’h, hag e vlev gwenn, kurunennet e benn ganto ha livet aour gant bannoù diwezhañ ar c’huzh-heol, a gouezhe dispaket war e zivskoaz : tad glac’haret, tad ankeniet o pediñ evit e vibien.\nKrenañ a rae e zivrec’h dinerzh, met, pa stouent, e vijent kerkent, en despet da hop ar c’hig, astennet e kroaz gant ur galloud hag un hernezh gouez.\nDre ma tostae an noz, e kreske ar gouyender dindan skourroù ar gwez. Ar skourroù uhelañ a fiñvas adarre o delioù… An traoù n’o doa mui skeud ebet, ha liv ebet bolz an neñv. [ar freskadur]\nHag ar manac’h, e zivrec’h astennet, a bede evit e vro hag e vreudeur, diloc’h*, sonn evel un delvenn. [divrall]\nHurusadenn ar gwez a davas… Man ne rae trouz… Ar Grouadelezh he doa tavet he mouezh gant doujañs, o c’hortoz ur burzhud bras bennak.\n– Hena !…\nAn heklev ne yeas ket pell da vougañ.\n– Felenn !…\nNemet ar memes heklev, man ne dregernas er c’hoad.\n– Liwarc’h !…\nBrec’hillien, ar manac’h kozh, a hope evit an drede gwech evit gervel e ziskibien.\n– Gwaz d’ar Saozon ! eme ar manac’h gant lorc’h. Hena, Felenn, Liwarc’h, n’eo ket deuet o anaon betek ennon. Bev ’int, ha, ma’z int bev, emañ an trec’h, an tu ganto… Breizh, lavar da’z mibien, d’ar re vogn, d’ar re vac’hagnet, d’ar re gozh ha d’ar gwragez, o deus douaret war glannoù all gant heug ouzh ar mac’her, e c’hellont adtreuziñ an dourioù… Dishual ’out evel kent ; war lein hor menezioù, hor giton gwenn a hejo adarre, da bevar c’horn ar vro, hon aerouant ruz…\nAn deiz a bellae, hag e skleur ar serr-noz, ar manac’h-tasmant a deñvalae ivez, evel ur C’hrist o pediñ evit ar re a skoaz war an tachoù.\nUr bountad avel arneñv a yeas dre ar gwez, ken a strakas ar c’hoad penn-da-benn. Pep tra a deuas adarre da vezañ sioul-meurbet, ken a gleved an delioù distaget o kouezhañ war an douar.\nAn diwezhañ takad mouk a varvas er c’hornog.\nD’an hanternoz e tassonas ar c’hoad gant un heklev skiltr… Ar gurun… Tropelladoù koumoul a zerede diouzh an dremmwell o taoulammet, bern war vern, bountet gant nerzh an avelioù foll…\nAn arneñv a dostae… Un talm kurun a zrailhas an oabl…\nAr gwez hejet, dihejet, gwariet, a c’hwibane, a c’harme o leinoù, ha, bep ar mare, un trouz skiltr, drask, torr, reg ha kren-douar.\nAr manac’h a chome da bediñ, hep selaou yud an arneñv, hep santout ar glav a deuas da gouezhañ evel dour stivell.\n– Va zad, va gervel ’ec’h eus ?... Klevet em eus da vouezh hag hanvioù va breudeur. Gouzout a rez ez int aet d’an emgann.\nAr manac’h ne eilgerias ket anezhañ.\n– Va zad, a gendalc’has an diskibl yaouank, perak e oas o c’hervel bremaik ?... Daoust hag eo paret dirazout skeud hon emgannerien ?...\nBrec’hillien a zistroas hag a savas krenn.\n– Urien, a-berzh piv ’out deuet amañ ?... Skuizh ’out o pediñ, pe dinerzhet eo da zivrec’h ha kignet da zaoulin ?...\n– Krediñ a raen ez poa ezhomm eus aked unan ac’hanomp, ha, peogwir ez eo aet ar re all...\n– N’eo ket en hon c’heñver-ni e tleomp bezañ aketus : ar vro eo an hini he deus ezhomm eus hon fedennoù. Pedomp ! pedomp !... Bec’h a zo bet hiriv, gouzout a ran. Met n’eo ket gant ar c’hlezeier e ve gounezet an trec’h, en ur bediñ ne lavaran ket... Gwelet em eus gwechall burzhudoù dispar : ar Vretoned, a oa kalz muioc’h anezho, o arsailhañ gant kalon war an enebourien, o skeiñ gant fulor an anevaled gouez... Pa baras al loar war an dachenn euzhus, un den hepken, ha mognet, en e sav e-touez ar re varv, a selle skoelfet, hag a zrailhe e vuzelloù gant egar, o selaou ’barz c’hwezh an avel kan orged ha banvez. Hor brezelerien, tud kadarn ma zo bet, daoust dezho bezañ niverusoc’h, drailhet betek an diwezhañ hini !... Va dorn dehoù a zo chomet eno da vreinañ... N’eo ket ar c’hlezeier a dalv... Ret eo pediñ evit distreiñ diouzh hon gouenn he Tonkadur garv... Kerzh, va mab !...\nAn arneñv a bellae, hag ur skleur a darzhas en Neñvoù.\nEdo Urien o paouez e guitaat, pa glevas Brec’hillien ur redadenn a-dreuz ar strouezh :\n– Un hoc’h gouez spontet bennak, kouezhet ur wezenn talmet war e gein... Ouzhpenn amañ emaint...\nTostaat a rae an trouz... Klemmoù a savo, mallozhioù ha yud.\nN’eo ket moc’h gouez e oant, na kennebeut loened all...\nO dismegañs ! brezelerien Breizh o tec’het diouzh an emgann ! Brec’hillien, ar manac’h kozh, a zourennas e zaoulagad gant ar fulor hag ar vezh. Krediñ a rae edo e galon o vont da vougañ gant ar gwad hag e benn da darzhañ.\n– Tec’het a rit, emezañ ; gwell eo tec’het eget mervel... Ouzhpenn en un emgann ’on bet... gwelet em eus izili ar Vretoned o kouezhañ a-dammoù. Ar re-se ne ouient ket petra eo kilañ. Ar vuhez he deus talvoudegezh. Tec’hit. E donder ur gampoullenn bennak, e-lec’h na bar na heol na loar, it da guzhat gant ar vezh… Met e-barz an teñvalañ toull a gavfot, e welfot, un devezh, ar Saozon war an treuzioù, rak, m’hen tou, den ne vevo, mar chom bev ar mac’her.\nE gomzoù a dassone evel talmoù kurun.\nAr vrezelerien a chomas ur pennad dilavar gant ar souezh.\n– Brec’hillien, manac’h santel, a lavaras unan anezho, prim eo bet da deod. O redek emaomp, met ne dec’homp ket gant ar spont. Gwelet ec’h eus hon tadoù o vervel war an dalbenn. Unanet ’int, tadoù ha mibien. Ul lazhadeg euzhus a zo bet : ne chom nemedomp.\nUl luc’hadenn a doullas an noz hag ar manac’h a welas e oant ruz gant o gwad.\n– Gwell eo ganeomp tec’het war-du an douaroù : da netra e vije talvezet hor marv. Met dic’hoanagiñ ne reomp ket. Mont a rimp, uhel hon fenn, da bevar c’horn ar vro, da c’hwezhañ an droukrañs hag an nerzh e kalon an diwezhañ Bretoned.\n– Kerzhit ! a lavaras dezho Brec’hillien. Ra vezo benniget ho labour !\nHag ar manac’h, hep dic’hoanagiñ ouzh dasorc’hidigezh Breizh a adgouezhas d’an daoulin, gwasket gant ar rann-galon. Pediñ a rae evit tec’h ar Vretoned.\nNe oa ket marv tre an deiz er c’hornog ; pellaet ’oa an arneñv, hag e tu ar reter edo al loar o sevel.\nMet petra a rae dezhañ arneñv spontus pe oabl splann ?… Eñ, mab d’ur roue, bet gwechall penn-lu e kement brezel a zirollas war an Enezenn, eñ, gloazet, mognet, aet d’ar gouelec’h, p’edo didalvoud e gorf, da bediñ noz-deiz evit buhez Breizh, ha gwelet hiriv o tec’het an diwezhañ brezelerien !… Ret eo kaout nerzh un tu bennak, evit mirout ouzh ar c’horf da gouezhañ gant ar glac’har hag ar strafuilh.\nAr manac’h kozh a chomas plom war e dreid.\nMet ma vije bet splann an oabl, e vije bet gwelet daeroù o tarzhañ dindan e valvennoù fiñvus hag o ruilhañ war e zremm ruskennek. E zaoulagad a baras war an Neñvou evit klask lenn enno Tonkadur garv e c’houenn.\nUn trouz toc’hor a savas eus e c’houzoug, dister evel klemm ur bugel :\n– Aotroù, emezañ, peseurt torfed a bouez war hon divskoaz ?... Perak e c’hellez lezel ar Saozon da vezañ trec’h warnomp ?… Hon gouenn da azeule, met ne chom mui nemet bugale, gwragez ha tud mac’hagnet da stouiñ o fenn dirazout… Doue, gwad an aberzh a blij dit evit gwalc’hiñ ar bed, met ne gemerez nemet gwad ar c’halonou glan. Holl ’int aet davedout, hor gwazed kadarn, nerzh hor bro... Oh ! lazh ar re a chom gant an anken hag ar glac’har, ha mir ouzhomp da welet dirazomp muntrerien hor gwazed, ha ruz c’hoazh gant gwad o zorfed !\nA-us d’e benn, a-us d’ar c’hoad, uhel, uhel, ’barz an oabl digompezik c’hoazh, e kredas dezhañ klevet ur vouezh glac’haret o lavaret :\n– Gant ur pok eo bet gwerzhet mab an den.\nSelaou a reas… Trouz oa er c’hoad : youc’hadennoù skiltr evel yud ar bleizi. Tud e oant ; o mouezh a greñvae, dre ma tostaent… E-touez c’hoarzhadeg gouez ha youc’hadennoù euzhus, an douar o tassoniñ, ha koad sec’h o strakal dindan kern ar c’hezeg.\n– Ne fell ket dit ’ta, manac’h gouez, lavaret deomp ec’h eus gwelet Bretoned o tremen ?…\nAr manac’h, mut, ha sonn e benn, sklêrijennet gant bannoù al loar, a selle ouzh ar Saozon e-kreiz o daoulagad.\n– Kaoz ’ta, penn dir ! eme unan, o skeiñ war benn Brec’hillien gant e c’hleze pounner. Komz a ri pe na ri ket ?\n– Krougomp anezhañ dre e dreid ouzh ar skourr tostañ ! eme unan all.\nBrec’hillien a chomas mut.\nUn nerzh birvidik a eeune dezhañ e holl gigennoù, hag e zaoulagad, o virvi gant ar gasoni, a bare e daoulagad an dud gouez.\n– Mut ’chomi ? eme ur bevare, o kas e varc’h warnañ, ken a gouezhas ar manac’h dindan kern al loen.\nBrec’hillien a savas prim evel gant nerzh e ugent vloaz.\n– Ar Vretoned a zo mat e-lec’h m’emaint, emezañ, ar re varv hag ar re vev. Koun ar re varv a enaouo bepred en hor c’halonoù an droukrañs o vervel ; hag ar re vev, a re a dec’h, a grogo en ho tiadreñv, pa vo a soñj an nebeutañ. Mallozh deoc’h, mar ziskuizhit dievezh. Pep Breizhad a zo gedour-deiz, d’un noz diboull ne lavaran ket, a vo enni skrignadeg ’met skrignadeg dent.\n– Petra ’lâr ? eme ur penn-lu, en ur stardañ gant e vorzhedoù e varc’h gouez digabestr… Mar guzhez ouzhomp un dra bennak, e vi staget ouzh ar wezenn aze, ha kement goaf a zo aman a vo ruziet ez kwad. Fellout a ra deomp gwalc’hiñ an douar-mañ eus roudoù da c’houenn gwan, dinerzh, mezh ruz ar bed… N’eo ket te a vo an diwezhañ hini a vo lazhet !…\n– Nann, n’eo ket me a vo. A-barzh nemeur, amañ, bugale hor menezioù a lavaro : — "Amañ a ziskuizhas ar Saozon !" — hag e tistroin gant heug ; — "Amañ a dinellas ar Saozon !" — hag ar park ne vo ket marret ; — "Ar stêr-mañ a ruzias gant o gwad !" — ha ne evint ket ouzh he zour… Lazhit ac’hanon !… Met mallozh dit !… Beleg Doue ’on.\nN’eo ket komzoù, met spouron eo e teue eus e c’henoù.\n– Ma vije bet an holl Vretoned evel hemañ, eme ar penn-lu d’e vrezelerien, ne vije ket bet gwall werzherien en o zouez, ha ne vije ket bet brav dont a-benn outo !\nDen ne eilgerias anezhañ.\nAr Saozon a oa moredet war o c’hezeg : n’o doa ket int kemeret ar boan da zont diouzhtu war-lerc’h an dec’herien… Nerzh ar banvez, gant c’hwezh ar gwad en o dilhad, a save en o fenn.\n– Ar Vretoned, am eus touet da’m doue lazhañ betek an diwezañ hini anezho, a c’hell bremañ tec’het e peoc’h. Tud mut ha diboell evit ma hentañ, ha kouskerien da’m heul !… Ma ! kouskomp amañ… Ur pennad zo, ez eo aet an heol da guzhat, ar gwenodennoù a zo teñval… Met ’benn warc’hoazh, e vo redadeg a-dreuz, keit ha ma pado ar c’hezeg, hag hor c’hezeg-ni forbuet, e vo kavet kezeg all !… Ha te, manac’h, te a gousko henozh gant ar moc’h gouez ; da gev a zo deomp ; ha, mard out beleg un doue, e vennigi hor c’housk.\nLammet a reas diwar gein e varc’h, droug ennañ.\nE-barzh ar c’hev emaint, bern war vern, sterniet evit an emgann, hag o c’hlezeier stag outo.\nTrouz ebet er c’hoad nemet roc’h ar Saozon, hag, a vare da vare, c’hwirinadenn ur marc’h digabestr ha distag.\nBrec’hillien, aet ar c’housk pell dioutañ, a gerzh dre ar c’hoad, gant Urien, e ziskibl yaouank, e ziskibl diwezhañ.\n– Lazhet e vezimp warc’hoazh, mard omp kavet amañ ! eme ar manac’h d’e ziskibl. Kerzh pell ac’hann, va mab ; tec’h gant ar re all, war du ar menezioù... Pa vo nerzh a-walc’h en da zivrec’h, ra zeuio soñj dit eus ar manac’h mogn ! Ma eo ret din chom amañ evit hentañ faos ar Saozon evit buhez ar Vretoned... Ha, pa vo gevier ar c’homz diwezhañ a lavarin, n’em bezo ket aon da vont dirak va Barner...\n– Er c’hev emaint, emezañ, kousket ’int. Ha n’em befe ket koñje d’o lazhañ ?... Beleg ’on, gwad hor salver hepken a dle skuilhañ va daouarn... Breizhad ’on, ivez ; ezel ur vro doaniet ’on ; ar vro mac’het eo va bro. Pep Breizhad a zo gedour ha brezelour. N’eo ket dleet d’in o lazhañ ?...\n– Met, va zad, en ur spontañ ar c’hezeg ?...\n– An amprevaned a chomfe bev hag a yafe war droad war-lerc’h ar Vretoned, en ur lazhañ e kement kêr a vefe war o hent. Gwashoc’h a vefe... O c’hezeg ne reont van ouzh an taolioù nag ouzh mouezhioù an estren : ne anavezont nemet mouezh o mestr... Ret eo din o lazhañ... Kerzh ac’hann, va mab !...\n– N’ez in ket... Ma varvez, ganit e varvin : kalon a-walc’h a zo ennon evit mervel evit va bro.\nBrec’hillien a soñje en e spered :\n– Kousket mat ’int : n’o devo ket a amzer da zihun ne da glemm... N’eus kontell ebet warnon evit o dic’hoûgañ !... O c’hleze a zo stag ouzh o c’houriz... Na kontell, na kleze, na morzhol !...\nMet en un taol kont, e paras un hewelidigezh dirazañ, evel ul luc’hedenn o regiñ an noz : diwezhañ enebourien Breizh o en em stlejañ, o tec’het, o tiwadiñ a-hed o hent, hag o vervel flastret gant kern ar c’hezeg gouez.\nMont a reont dre ar c’hoad, Brec’hillien hag e ziskibl, pep a vec’h war o skoaz.\nE mezheven ne glasker ket keuneud evit tommañ, nag evit sklêrijenniñ pa bar al loar en oabl dizolo ; ne glasker ket kennebeut evit poazañ traoù er gouelec’h, evit daou vanac’h a zo eno ha ne zebront nemet frouezh gouez ha gwrizioù.\nAl loar a verk ouzhpenn hanternoz, hag emaint bepred o daou o vont hag o tont dre ar c’hoad.\nWar-dro hanternoz hanter, sklêrijenn un tan-gwall a ya dre zindan ar c’hoad ruziet ganti korfoù an dervenned. Flammoù a sav uhel, ken uhel hag ar gwez, hag e-kreiz drask ar flammoù, mouezhioù spontet, kounnaret, raouliet…\nAr Vretoned, o tec’het, a glevas trouz war o lerc’h : gwelet a rejont gant souezh o tremen, tizh spontus warno, kezeg divarc’het ha moc’h gouez pennfollet.\nHa, pa oa sioul ar c’hoad ha sioul ar c’hev, p’edo ar flamm o vervel en e c’henoù, ha pa varve en e diabarzh, klogorennoù ar c’hig o tistanañ, ur manac’h kozh a lavare d’e ziskibl, en ur pokat dezhañ :\n– N’eus man evit gwalc’hiñ par d’ar gwad ha d’an tan !…\nBook traversal links for Brec’hillien, pe ar Manac’h mogn\n‹ ar Morskouled\nGeotenn ar Werc’hez ›


Bremañ - Niv. 392\nIwerzhoneg: n’eo ket echu an abadenn.\nPa vez lakaet ar gaoz war tonkad ar yezhoù etre mignoned e Breizh e teu bep tro skouer an iwerzhoneg evel ar pep gwashañ a oa tu d’ober. Ken ez eo deuet da vezañ un dra “anat” d’an holl ha degemeret da vat ha da viken.\nGwall c’harv e vezer e-keñver Iwerzhon alies ha disoñjal a reer meur a dra. Lavaromp da gentañ ez eus dija ur pennad mat n’eus mui “brezhonegva” ebet e Breizh, da lavaret eo ul lec’h ma vije ar brezhoneg yezh an holl rummadoù sokial, oadourien koulz ha bugale… Un tamm uveloc’h e tlefemp bezañ eta.\nArabat eo disoñjal ar pezh ez eo bet Istor Iwerzhon ivez: meur a vilion a Iwerzhoniz o tivroañ da Amerika en 19vet hag en 20vet kantved hag an naonegezh veur a lazhas ur milion bennak a dud etre 1845 ha 1852… Ma lakaer ouzhpenn en deus an iwerzhoneg da dalañ ouzh yezh c’halloudusañ ar bed e c’haller lavaret ez eo ur seurt burzhud e vefe bev atav an iwerzhoneg.\nKalz gwelloc’h a vije bet tu d’ober gant gouarnamantoù Iwerzhon evit reiñ lañs d’an iwerzhoneg. Met, eus un tu all, piv a c’hall lavaret petra e vije deuet ar yezh da vezañ ma ne vije ket deuet Iwerzhon da vezañ ur Stad dizalc’h?\nEn niverenn-mañ e ouestlomp hon teuliad d’an iwerzhoneg. Sevel a ra iwerzhonegerien eus Béal Feirste da C’halliv da cheñch an tonkad a seblante merket da yezh keltiek ar vro. Evel e pep lec’h, mard eo ret kaout lezennoù evit gwarantiñ gwirioù ar gomzerien, n’eo nemet dre youl ar geodedourien e vint lakaet da dalvezout.\nSkos o vont da vroad dizalc’h?\nEmañ politikourien Dinedin ha Londrez o prientiñ referendom miz Eost.\nGerry Adams, ur sizhun en ifern\nTrouz zo bet en Iwerzhon: serret Gerry Adams, penn ar Sinn Féin.\nAr maiz: kevrin an orin\nKevrinus eo orin ar maiz. Abaoe miliadoù a vloavezhioù e vez gounezet.\nTeuliad ar miz: Iwerzhoneg: gounit tachenn en-dro\nKenavo ’benn miz Gwengolo\nUr sell war darvoudoù ar bloavezh tremenet e skol-veur Roazhon 2.\nUr skiantour ha prederour dibar a oa eus ar Suis Paracelsus (1493-1541).\nKampionad ar Bed Super Mario Kart\nAbaoe 2002 a vez aozet kampionadoù e Frañs evit c’hoari Super Mario Kart.\nKarrezioù ha manegoù gwenn ha du\nChessboxing: empentet eo bet ar sport souezhus-se gant Enki Bilal!\nLevrioù ha pladennoù bet resevet gant skipailh Bremañ.\nUr stal-labour gant Wikipedia, skol-hañv KEAV, festival sinema Lanvezhon...\n30 vloaz klasoù divyezhek publik Roazhon\nEr miz-mañ e vo lidet 30 vloaz klasoù divyezhek publik Roazhon.\nUr c'hleweled bev-buhezek


Search for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Mick Barry OR speaker:David Cullinane) (KildareStreet.com)\nResults 1-20 of 842,070 for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Mick Barry OR speaker:David Cullinane)\nSubscribe to an email alert for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Mick Barry OR speaker:David Cullinane)


Ar fest-noz zo ur fest poblek gant sonerien ha dañserien hengounel ha dalc'het diouzh an noz. Ar fest poblek a zo bet c'hoarvezet evit dudi ar gouerien a zo bet renevesaet ar bloavezhioù 1950 hag hiziv e vez dalc'het meur a fest-noz e Breizh hag e lec'hioù all evit lakaat sevenadur Breizh da vevañ. Un degouezh evit kanañ ha dañsal eo da gentañ holl ha n'eo ket da vezañ mesket gant ar beilhadegoù ma vez selaouet enno kontadennoù, danevelloù ha prantadoù kanañ nemetken.\nFest-noz en Oriant, e-pad Emvod ar Gelted 2010.\nD'ar 5 a viz Kerzu 2012 eo bet lakaet ar festoù-noz war roll glad sevenadurel dizanvezel an denelezh gant an UNESCO.\n2 Diskar ar sevenadur dre gomz hag ar festoù hengounel e Breizh\n4 Berzh ar fest-noz evel anadenn sokial\n6 Ar cyberfestoù-noz o lakaat dañsou Breizh da vezañ hollvedel\nAr festoù-noz gwechall e BreizhAozañ\nDiskar ar sevenadur dre gomz hag ar festoù hengounel e BreizhAozañ\nGoude ar Brezel-bed kentañ e krogas ar gouerien vrezhon treiñ o evezh war-du gizioù ar c'hêrioù evel dañsal dañsoù embreget e kêrioù Bro-C'hall (vals, polka, cha-cha-cha, hag all...) dre son ar benvegoù-seniñ nevez-deuet er vro (akordeoñs, violoñs, treujenn-gaol). Salioù-dañs a voe digoret gant tavarnourien ha kenwerzherien nevez. Kouezhañ a reas boaz sevel festoù-noz er-maez dre ma veze gizioù ha kustumoù ar c'hêrioù oc'h astenn o levezon. Diorren ar skingomz e-touez ar re binvidikañ hag en ostalerioù a silas tonioù nevez e divskouarn tud ar bourc'hioù hag ar maez. War-dro ar bloavezhioù 1930 ez eas da get festoù ar prantadoù-labour.\nAr festoù-noz modernAozañ\nNiverusoc'h e chome tud ar Menez Du ha re Menez Are a zalc'he koun eus ar pezh a vez graet a-raok ar Brezel-bed kentañ ha pa vijent chomet un ugentad bloavezhioù pe vuioc'h hep o embregañ.\nGoude ar brezel, dindan atiz un nebeud Poullaoueniz, Loeiz Roparz en o zouez, e kendalc'has annezidi ar gumun en em vodañ er vourc'h evit delc'her festoù-noz mod-nevez distag ouzh deiziadur labourioù ar gounezerezh. Savet e oe Kelc'h keltiek Poullaouen a veze darempredet koulz gant tud yaouank ha tud oadet a vourre dañsal e mod ar menezioù, an dañs dre son mouezhioù an holl dañserien o tispakañ ar c'han-ha-diskan.\nPa oa Loeiz Roparz, kelenner o chom e Kemper hag o seveniñ kargoù e kevredigezhioù a zalc'he da gendelc'her gant ar brezhoneg ha gizioù hengounel Breizh e roas lañs da embregadur dañsoù Breizh er-maez eus ar c'helc'hioù keltiek.\nD'an 26 a viz Kerzu 1957 e oe dalc'het ar fest-noz kentañ e kêr ha digor d'an holl e-barzh ar c'hoc'hu nevez savet e Kemper.\nPerzh pennañ ar fest-noz modern eo al leurenn m'emañ staliet warni an embregourien (sonerien ha kanerien) ken ez eus blaz un arvest sonerezh, ur sonadeg, evit an dud ne gredont ket mont da zañsal. Ar perzh all eo n'eo ket mui ur gumuniezh lec'hel a glask e blijadur asambles, met kumuniezh ledan ar re o deus desket dañsal e lec'h pe lec'h hag hervez giz pe c'hiz. Ouzhpenn dañsoù ar menezioù (kavotenn, pachpi, da gentañ holl) e teuas tamm ha tamm ar boaz dañsal hervez gizioù broioù all Breizh (Bro-Wened (an-dro, hanter-dro, laride) ha pelloc'h).\nBerzh ar fest-noz evel anadenn sokialAozañ\nDeuet eo ar festoù-noz da vezañ ur fenomenn sokial a-bouez e Breizh e dibenn ar bloavezioù 1960 pa rajont berzh er-maezh eus metoù al luskadoù a rae gant kendalc'h ar c'hustumoù. Diorren skolioù-meur Breizh a zo bet efedus-tre pa veze ar studierien dedennet doareoù marc'had-mat evit en diduiñ. Merzet eo bet e oe degaset gant menozhioù nevez Mae 1968 ur spered digoroc'h e-keñver modoù-bevañ ar gouerien (sellet ouzh kumuniezhoù tud aet da sevel loened e menezioù kreiz Bro-C'hall) ha d'o kustumoù hengounel.\nPa grogas berzh Alan Stivell a renevezas sonerezh Breizh gant ritmoù ha benvegoù-seniñ modern e 1971 e oe roet ul lañs nevez d'ar festoù-noz. Aozet e oent gant meur a gevredigezh lec'hel e pep korn Breizh. Koulskoude e oent niverusoc'h-niverusañ e-korf ar mizioù-hañv pa vez Brezhoned deuet da vakañsiñ er vro ha touristed prest da gemer perzh en diduamantoù lec'hel.\nEmdroad ar festoù-nozAozañ\nAr cyberfestoù-noz o lakaat dañsou Breizh da vezañ hollvedelAozañ\nD'an 21 a viz C'hwevrer 1999 e voe savet e Kemper ar cyberfest-noz kentañ, anezhi ar "fest vrasañ er bed" hervez an embregerezh aozer, An Tour-Tan. Gant harp kalvezel France-Télécom eo bet kaset war an Internet skeudennoù ha sonerezhioù ar fest-noz a oe dalc'het er "Pavilhon", sal-arvestoù brasañ kêr. 3 000 den a zeuas da zañsal hag 20 000 lugadur a voe kontet. Kreskiñ a reas niver al lugadurioù er bloavezhioù war-lerc'h koulz hag e lec'hioù ar bed ma voe aozet festoù-noz enno (Beijing, Bourdel, Danmark, Kaledonia-Nevez, Lyon, Kêr-Vec'hiko, Nevez-York, Ar Reünion, h.a.). E 2006 e oe skignet skeudennoù e perzh ar skinwel da war-dro 145 000 den kenluget. E miz Here 2007 e oe kaset ar cyber fest-noz da Bariz da goulz skorad bruderezh Rannvro Breizh, anvet ar "Breizh Touch".\nL'Ouest en mémoire (Ina) - Gwaroù diwar ar maez 1975\nFilm db ar fest-noz gant Dastum.\nAdtapet diwar « https://br.wikipedia.org/w/index.php?title=Fest-noz&oldid=1921253 »\nDernière modification le 1 Gen 2022, à 13:17


Pajenn:Al Lae - Bilzic.djvu/47 - Wikimammenn\nPajenn:Al Lae - Bilzic.djvu/47\nen eur valkenn du. Hag eur youc’hadenn ! eur youc’hadenn ken euzus, ken spontus, ken a seblantas d’ar Manac’h e strake e holl izili, e frailhe an douar dre e greiz… N’eo ket bet chomet ar Manac’h da glask mannou war an hent : skanv e droad, flêr en e vragou, en eur redadenn ec’h erruas er gêr. Hag abaoe n’eo ket bet tapet o vont d’ober al lez da verc’h miliner Menguy… »\n— Oh ! bemde e ve gwelet tra pe dra burzudus evel-se. Ha gant ped a zo bet c’hoarveet…\n— Ganen-me biskoaz, eme Jarlig koz, ha koulskoude, koulskoude…\n— Ma ! an de all, Anton ar Saoz, o vont d’an ôd, abret eus ar beure a zenwelas, eur gornandonez o kribat he bleo, en eur bod lann, entre ar bourk ha Pennenez. Tremen a eure en he c’hichen, ha, gant eun tôl krib, he deus faoutet d’ean biz bihan e zorn dehou. E viz n’eo ket peur-yac’h c’hoaz.\n— Ha Pôtr-Lotig ’ta, a lavaras unan all, ya, ya ! pemzek de a vo warc’hoaz, en eur vont da Doull-ar-C’hirri, entre diou ha teir eur eus ar beure, a zo bet heuliet, adalek Troallenn betek gra Mespant, gant eun Teusk-noz. Gwelet mat an neus bet anean, sklêr al loar evel an de ; n’ouzon ket penôs n’eo ket bet diodet ar pôtr.\n— Oh ! diod eo a bell zo, eme Jarlig koz.\n— Aman, aman en-dro d’an ti-nean, daoust hag-en ne ve ket alïes gwelet a skoueriou. N’ho peus-hu ket a zonj — pegoulz ? teir pe beder c’hoanvez a zo abaoe — e vije, bemnoz, dindan sklerijenn al loar, eul linsel wenn o lammet eus an eil bod lann d’egile. Hag alïes, ha gant kalz a dud eo bet klevet ha mat ha sklêr, o wigourat, dre wenojennou lann Pennenez, karigell an Ankou. Hag ar c’hannerezed-noz ?… Hag ar c’hole briz ?… Hag ar c’hornandoned ?…\n— Alo ! alo ! eme Jarlig koz, dilezomp ar c’hôjou goullo-ze, pere n’int mat nemet da sponta an dioded, ha demp da welet hag-en eo diskuiz Jan Glaudadig. Mall eo gantan, marvad, mont en e hent, n’eo ket erru c’hoaz en Koat-an-Noz, du-ze pell, en tu all d’ar meneiou.\nAdtapet diwar « https://br.wikisource.org/w/index.php?title=Pajenn:Al_Lae_-_Bilzic.djvu/47&oldid=118909 »\nKemmoù diwezhañ degaset d'ar bajenn-mañ d'an 9 Eos 2018, da 06:25.


Pajenn:Ar Prat Rimadellou brezonek, 1911.djvu/165 - Wikimammenn\nPajenn:Ar Prat Rimadellou brezonek, 1911.djvu/165\nvras eus-he buez o pelerina, hag a deuas da vervel, ar bemped a viz gouere 1881, e leandi Itron-Varia Sion pe an Ecce Homo, e Jeruzalem. Meur a wech oa bet o welet Itron-Varia-Wir-Zikour, Itron-Varia-’r Folgoat ha Santez Anna-Wened. Bet eo ive e Lourd, e Ars, e Paray-ar-Monial, e Fourvier-Lyon. Betek Rom e falvezas d’ezi mont, ha gwelet a reas ar Pab santel Pi IX, a roas d’ezi eur vedalen. « E Vreizadez vihan » a rea anezi.\nJeruzalem zoken a gave Gabriella na oa ket re bell eviti ; diou wech e kavas an tu da vont di. Paour oa ; mes pedi a reas kement an aotrou Doue, ha kement a fizians he doa en e vadelez, ma tanzeas (preparas) d’ezi, en eun doare burzudus, ar pez he doa ezom evit heuilha he mennoz santel.\nAr pez a reas d’ezi distrei eun eil gwech da Jeruzalem eo ar c’hoant da veva en eul leac’h klos bennak eus ar Gear Zantel ha da vervel eno.\nAn tad Ratisbon, saver leandi Sion, a reas kleuza eviti, eur peniti war ar Menez Olived en eul logel douar a yoa d’ezan, hag, ar 7 a viz mae 1881, e vennigas anezan dirak leanezed e leandi hag e verc’hedigou emzivad.\nEno e vevas adalek neuze hor c’henvroadez santel o pedi Doue hag oc’h ober pinijen : evit gwele n’he devoa nemet eun arched. Gant ar maro e vije alies he spered, dre ma wele dalc’hmad dirazi ar berejou a c’holo pladen ar menez a-du gant traonien Jozafad.\nHe lochen a yoa ken henvel ouz eur bez ma tostae d’ezi ar bleizi-noz o sonjal kaout enni danvez eur pred mat. Eun nosvez bennak, sklear al loar e bolz an nenvou, e kane, a greiz kalon, kantik ar baradoz « Jezuz pegen bras e », pa welas eur bleiz o tont d’he c’hae, daoulagad spontus en e benn. — « Kea kuit, bleiz bihan », a lavaras i d’ezan goustadik ha dispont ; hag al loen gouez o tec’het dioc’htu.\nDa hanter even ez eas Gabriella d’ober eun dro betek Betleem. En eur zistrei e kouezas klanv e leandi Sion Jeruzalem, ha gwall glanv zoken. Eno e varvas evel eur zantez, d’ar 5 a viz gouere, d’an oad a 42 vloaz, hag eno, hervez he c’hoant, e oe douaret, en eur c’hao a zo dindan goareg an Ecce Homo.\nP’emaomp brema dirak he bez, daoulinomp warnan ha greomp eur beden eviti. C’hoant am bije kentoc’h da lavaret d’eoc’h : « Pedomp anezi ha goulennomp diganti ma kouezo bennoz an aotrou Doue war he c’henvroiz eus Breiz-Izel, ma vevfomp holl evelti en e zoujans ha ma’z aimp holl daveti da Jeruzalem an Nenvou ! »\n(An Ao. Abad Le Clerc, Ma beaj Jeruzalem).\nAdtapet diwar « https://br.wikisource.org/w/index.php?title=Pajenn:Ar_Prat_Rimadellou_brezonek,_1911.djvu/165&oldid=161309 »\nKemmoù diwezhañ degaset d'ar bajenn-mañ d'an 3 Mae 2020, da 15:24.


Charlez IV, dug Alençon - Wikipedia\nCharlez IV, dug Alençon\nTresadenn eus ar XVIIvet kantved\nCharlez IV, dug Alençon (1489 - 1525 e Lyon), a oa un den a ouenn uhel, priñs eus an Tiegezh Valois, dimezet da Marc'harid Bro-C'hall (1492-1549), c'hoar henañ ar roue gall Frañsez Iañ . Kont Perche e oa ivez adal 1492, ha kont Armagnac, Fénezac ha Rodez adal 1497. Anvet e oa bet da c'houarnour Breizh.\nMab e oa da René, dug Alençon ha kont Perche, ha da Varc'harid Lorraine-Vaudémont, a voe anvet da wenvidigez.\nE 1497, pa varvas e eontr-kozh Charles d'Armagnac, e teuas da vout kont Armagnac ha Rodez.\nE 1509 eo e timezas da Varc'harid Bro-C'hall, merc'h da Charles d’Orléans, kont Angoulême, ha da Louise de Savoie, c'hoar henañ ar roue gall Frañsez Iañ.\nBrezelour[kemmañ | kemmañ ar vammenn]\nBrezeliñ reas en 1507 en Italia dindan urzhioù ar roue gall Loeiz XII, ha perzh a gemeras e seziz Genoa.\nE 1509 en em gannas en Agnadel, ha gant an arme c'hall e kemeras kêrioù Bergamo, Caravaggio, Borromeo ha Cremona.\nE 1510 e voe anvet gouarnour Breizh. E 1515 e teuas e vreur-kaer da vout roue, ha setu-eñ adarre o vrezeliñ en Italia. En emgann Marignano edo e 1515, hag e 1521 e tifennas Champagn dirak arme Carlos Iañ Spagn.\nD'ar 24 a viz C'hwevrer 1525 en em gannas en Pavia, hag eñ an hini a en em gavas e penn an arme c'hall goude tapet ar roue gant e enebourien. Kas a reas an arme en-dro da Vro-C'hall goude ar faezhadenn. Yac'h ha dibistig e oa, ha tamallet e voe dezhañ bezañ laosket ar roue en emgann.\nGant ar glac'har hag ar vezh, a-hervez, e klañvas hag e varvas. Bugel ebet n'en doa. Mont a reas e vadoù gant e intañvez, diwar-goust e c'hoar Françoise d'Alençon.\nAddimeziñ a reas an intañvez da Herri II Navarra.\nAdtapet diwar « https://br.wikipedia.org/w/index.php?title=Charlez_IV,_dug_Alençon&oldid=1931049 »\nKemmoù diwezhañ degaset d'ar bajenn-mañ d'an 2 Gen 2022, da 22:02.


Keleier, Projets informatiques - Ya! niv. 360\nDeiz-ha-bloaz laouen dit Petit Ourson Guimauve®\nGazetenn Ya! niv360, gwener 4 a viz Mae 2012\nHag evel lavare an dud kozh : hetiñ a reomp dit hanter kant vloaz ha kalz a vloavezhioù all !\nPetit Ourson Guimauve® a zo hanter-kant vloaz evit ar bloavezh-mañ. Produ arouezel chokoladerezh CEMOI eo ganet e 1962 e Villeneuve d'Ascq. A-drugarez d'ar spered-krouiñ ha kendalc'h an aotrou Cathy ec'h anavezomp anezhañ.\nEvit gwir pa ginniga krouiñ ul lipouziri gant malv-gwenn gwisket gant chokolad e voe kontammus tud karget da werzhañ. Evit kendrec'hiñ anezho e soñjas reiñ d'al lipouziri-mañ stumm un arzhig. Pa voe diskouezet an arzhigoù-man dezho e-pad un emvod e voe debret an holl ganto. Berzh a-benn-kaer e voe hag abaoe dislavaret morse.\nDaoust d'e hanter-kant vloaz eo chomet heñvel-mik ouzh e zeroù. Da lavaret eo ur malv-gwenn gwisket gant chokolad laezh hag ur vent 6 cm a-uhel ha 2 war e dreuz gant ur pouez a 12,7 g. E Bro C'hall en deus kalz a geñvererien hag e c'haller kavout anezhañ e Stadoù-Unanet hag e Kanada gant an anv « So Pretty ».\nEvit lidañ an hanter kantved-mañ en deus lakaet CEMOI war linenn ul lec'hienn gouestlet d'an arzhig lesanvet POG gant ar re a zo sot gantañ. Kavet e vez keleier diwar-benn e zeiz-ha-bloaz, e istor, mennozhioù-rekipe ...\nAn deiz-ha-bloaz-mañ a zo ar mare ivez da reiñ da c'houzout eo erruet unan nevez-deuet er familh an arzhig : POG chokolad gwenn. Warlene en deus bet POG ur vignonez : un arzhig chokolad laezh roz he c'halon gant jug sivi naturel. Hag e 2009 e oa un heureuchin aozet gant malv-gwenn ha sukr-dev gwisket gant chokolad laezh hag edaj.


Search for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Mick Barry OR speaker:Pat Casey) (KildareStreet.com)\nResults 1-20 of 833,755 for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Mick Barry OR speaker:Pat Casey)\nSubscribe to an email alert for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Mick Barry OR speaker:Pat Casey)


Pajenn:Dizanv - Ar c’henta Miz Mari, 1868.djvu/242 - Wikimammenn\nPajenn:Dizanv - Ar c’henta Miz Mari, 1868.djvu/242\ngant an dienez, a respontis-me deza. — Me em boa lavared dezi ! emeza. E-unan eo penn-caoz ! Er Vreuriez edo, ac ar re-ze, n’euz den evit tostaat outo. Evit diouzin-me, m’en assur d’it, ar gemeneurez-ze e doa calz re a vertuz. —\nMez em befe o lavaret var e lerc’h kement a lavaras ar pez divalo-ze. O ! pegen doun e tle beza en ifern plass ar re, digarez terri o naoun d’ar re baour, a denn o oll mad diganto, ar vertuz !! Pegen trist e tle ar Verc’hez sellet outo eus an Ee ! Me a lavaras freaz d’ar mez-e-velet-se, — eme amezeg Eulalii, grons e lavaris deza, ne felle d’in ober camaradiez ebed mui ganta. Ac e tistrois var va c’hiz d’ar vered. Eno, daoulined var bez Eulalii, e oen pell o pedi, e lavaris da Eulalii caout sonj eus ar bromessa e doa greet e\nAdtapet diwar « https://br.wikisource.org/w/index.php?title=Pajenn:Dizanv_-_Ar_c’henta_Miz_Mari,_1868.djvu/242&oldid=124639 »


Kêr Karaez - Loisirs / manifestations\nDegemer Karaez> Ober anaoudegezh gant Karaez> Touristerezh evit an dudi hag evit an aferioù> Dudioù / abadennoù\nEus lec’hienn Kerampuilh zo sko ouzh ar greizenn sevenadurel Glenmor, eus kreizenn c’hoarioù dour ar Poc’hêr « Plijadour » en ur dremen dre an hentad golf, an troiadoù-bale pe ar c’hrapvrankañ gant Karaez Adrénaline e Traoñienn ar Stêr-Iêr, e vez kinniget obererezhioù dudi stank ha diseurt ….\nKaraez hag ar Poc’hêr, un vro a sonerien, zo ivez ur vro a ouelioù hag a hengournioù dre anien. Eus emgav bloaziek an Erer Kozh d’ar pardonioù, festoù-noz, emgavioù sevenadurel, e kinnigomp deoc’h ur mor a abadennoù a-hed ar bloaz !\nEr gumum ez eus e-leizh a aveadurioù dudi a-feson\nHentad golf nav zoull war un dachenn dibar 8 hektar\nPgz 02 98 93 79 19\nAr greizenn c’hoarioù dour « Plijadour »\nPgz. 02 98 99 39 50\nHentad sport ha reteriñ e Traoñienn ar Stêr-Iêr\nKinnig a ra Traoñienn ar Stêr-Iêr un endro dibar ha mat evit adkemer nerzh ha diskuizhañ. En div stank, sko ouzh an dachenn-gampiñ, e c’hall an dud deuet hag ar re yaouank mont da besketa. Gant an hentad reteriñ, an hentad evit ar yec’hed, ar c’hoarioù aveet evit ar vugale, an taolioù piknikañ, koulz hag ar Greizenn Varc’hegezh hag ar golf, eo deuet an draoñienn da vezañ ul lec’h eus ar c’hentañ evit ar familhoù a-bezh evit diduiñ hag evit vakañsiñ.\nKreizenn varc’hegezh gant embreglec’h toet\nPgz. 02 98 93 35 44\nKreizenn sevenadurel Glenmor gant ur sal sinema hag ur sal-abadennoù 600 plas enni, ha kement zo…\nKaraez, e-kreizig-kreiz Rouedad Vreizh en XIXvet kantved, zo e kroashent an troiadoù-bale e Breizh hiziv an deiz. An hentoù-houarn kozh zo deuet da vezañ hentoù glas… War droad, war varc’h, gant ho marc’h-houarn pe gant ho teirrodeg e c’hallit kemer penn an hent treuz Arvorig Karaez / Sant-Mewen pe ober un diskuizh hanter-hent war an Hent Montroulez / Rosporden. Gant ar BH37 e c’hallit mont eus ar Ganol Naoned-Brest betek Gourenez Kraozon o tremen dre Goad an Uhelgoad ha Menez Are.\nHentad Avantur ha Milendall plant « Karaez Adrénaline »\n7 hentad enno 110 atalier a vez kinniget d’an dud, adalek 5 bloaz, war un dachenn tost da bemp hektar e Traoñienn ar Stêr-Iêr. Gant Karaez Adrénaline e c’hall pep hini e-giz-se ober anaoudegezh ent laouen gant ar c’hrapvrankañ dre ar c’hoari. Plijadur vras o do an dud gant un dreuzell mod Tirol 250 m a hed, an hirañ hini e Breizh. Liesseurtaet eo bet an obererezhioù kinniget gant Karaez Adrénaline, dre reiñ lañs d’ur milendall plant. Bez’ eo ar milendall plant brasañ e Breizh gant 3,5 km a c’hirzhier.\nPgz. 06 50 19 15 98\npe 06 50 19 05 97\nDeuit e darempred gant Ti an Douristed Karaez hag ar Poc’hêr\nPgz : 02 98 93 04 42\nSellit ouzh al lec’hiennoù\nLocations de meublés 2009


Hent - Wikipedia\nUr gourhent e Danmark.\nUn hent a zo un egorenn ma c'hall an dud mont da vale warnañ eus ul lec'h d'unan all. Terket e vezont diouzh ezhommoù an dud hag en ur dennañ kont eus ar skoilhoù naturel pe denel. Dre vras e vez an hentoù war an douar noazh pe kaledet gant mein bilet.\nDre astenn e vez kaoz eus an hentoù war vor koulz ha, dre skeudenn, pep tra a seblant ober e hent evel war hentoù difetis er spered hag ar vuhez kevredigezhel.\nDre skeudenn ivez e veze gwelet (hag e vez c'hoazh) un hent en oabl steredennet, Hent (pe Heñchoù) Sant-Jakez (pe Hent Sant-Jalm), da lavaret eo un darn eus galaksienn m'emañ an Douar enni.\nEus an hentoù koshañ digoret gant an dud kentañ, marteze o heuliañ reoù al loened bras ha gouez betek hor c'hevredigezhioù modern ez eus bet ezhomm eus ar c'hehentiñ (ken+hentiñ), da lavaret eo kaout darempredoù etre an dud ha mont d'ar parkoù evit gounid ar boued. Ne oant nemet gwenodennoù (pe ribouloù pe hentigoù) war an douar noazh a-raok ma'z eus bet lakaet meur a hini anezho da vezañ ledan a-walc'h evit tremen an dud war an daou du.\nDre m'eo bet an Denelezh o kreskiñ e-keñver ar boblañs ez eus bet muioc'h-muiañ a hentoù evit mont da bep lec'h anavezet hag eus pep lec'h da n'eus forzh peseurt lec'h all ken emañ an holl hentoù o kroaziañ an eil gant egile. Pa vez daou hent pe ouzhpenn o kroaziañ ez eus ur c'hroashent. War ar c'hroashentoù e vez staliet peurvuiañ meur a dolpadur-annez bihan ha bras.\nGoude ma oa bet ijinet ar rodoù ken ma veze aesoc'h kas an traoù hag an dud war garbedoù ez eas an hentoù etre an tolpadurioù-annez da vezañ ledanaet diouzh an tremen ha diouzh ledander ha tizhder ar c'harbedoù. En XXvet kantved, pa greskas ar boblañs, brasded ar c'harbedoù e voe savet gourhentoù, meur a forzh ganto, eus daou forzh evit pep tu (hent peder forzh) betek ar gourhentoù daouzek forzh kavet er Stadoù-Unanet.\nriboul : un hent strizh\nribin, un hent strizh pe hentig goude tremen ul loen bras\nSellit ouzh ar ger hent er\nAdtapet diwar « https://br.wikipedia.org/w/index.php?title=Hent&oldid=1457361 »\nKemmoù diwezhañ degaset d'ar bajenn-mañ d'an 3 Ebr 2013, da 23:54.


Broadelouriezh saoz - Wikipedia\n1 Eus ar Grennamzer d’an amzer vremañ\n2 Termenadur hag arouezioù ar vroadelouriezh saoz\n3 Arc’hadurioù politikel\n4 Arvezioù ar vroadelouriezh saoz\n5 Sontadegoù a-zivout santad ar bobl saoz\n6 An Aozadurioù\nEus ar Grennamzer d’an amzer vremañAozañ\nKemmet he deus ar vroadelouriezh saoz he neuz a-hed an istor :\nAdalek ar Grennamzer e voe techet ar rouaned saoz da astenn o beli war trobarzhioù keltiek Breizh-Veur hag enezeg an Inizi Predenek zoken. Pa ne oa ket graet kement-se e anv ar vreizhveuradelezh e kemere neuze ar vroadelouriezh saoz ur stumm impalaour\nKempred gant eskoridigezh ar broadelouriezhioù keltiek, ha dreist-holl abaoe 1997 e kemmas krenn ar vroadelouriezh saoz he dremm : en en sevel a ra bremañ a-enep keal ar vreizhveuradelezh hag e c’houlenn evit Bro-Saoz gwirioù kevatal ha re Skos, Kembre ha Iwerzhon an Norzh.\nTermenadur hag arouezioù ar vroadelouriezh saozAozañ\nEn em termen a ra ar vroadelouriezh saoz evel ur santad ez eur Saoz a-raok bezañ Breizhveurad, pe Saoz hepken zoken. Aleze ar youl da lakaat arouezioù broadel Bro-Saoz war wel, evel :\nBanniel broadel Sant-Jord\nLid Gouel broadel Jord, d’an 23 Ebrel\nE orin arc’haduioù ar vroadelouriezh saoz ez eo Kudenn Kornôg Lodainn : direizh e kav d’ar vroadelourion saoz e c’hallfe kannaded dilennet e Skos, Kembre pe Iwerzhon an Norzh kemer e Ti ar C'humunioù disentezioù arbennik a sell ouzh Bro-Saoz, pa ne c’hallont ket ar gannaded dilennet e Bro-Saoz kemer disentezioù kevatal a zo dindan veli Dael Skos, Bodadenn Vroadel Kembre pe Bodadenn Iwerzhon an Norzh : Goulenn a ra ar vroadelourion saoz eta, da vihanañ, ma vefe lakaet en e blom un Dael saoz emren. Lod anezho a c’houlenn zoken dizalc’hidigezh Bro-Saoz ha freuz ar Rouantelezh-Unanet. En em sevel a ra a-enep digreizennañ Gouarnamant Tony Blair war-zu 9 Rannbarzh e Bro-Saoz. A-enep dezho e tifenn diouzh un tu unded Bro-Saoz ha diouzh un tu all ar c’hontelezhioù hengounel.\nArvezioù ar vroadelouriezh saozAozañ\nArvezioù herverk zo ar vroadelouiriezh saoz :\nPeurvuiañ ez eo enepunanoureuropaour\nPeurvuiañ ez eo kentoc'h tuet war an tu dehoù, pa 'z eo ar broadelouriezhioù keltiek war an tu kleiz (pezh a zo gwir evit da vihanañ Mebyon Kernow e Kernev-Veur ha Plaid Cymru e Kembre ; n'eo ket ken anat evit SNP e Skos ha Sinn Féin e Iwerzhon).\nEz-damkanel n'int ket an darempredoù gant ar broadelouriezhioù keltiek dislavarus. Kement-se zo splann evit ar broadelouriezhioù skosat hag iwerzhonat. Diasterioù zo gant ar vroadelouriezh gembreat, pa embann ar vroadelourion saoz ez eo Sir Fynwy ul lodenn eus Bro-Saoz. Dislavarus-krenn eo ar vroadelouriezh saoz gant ar vroadelouriezh gerneveurat, pa gav d'ar vroadelourion saoz ez eo Kernev-Veur ul lodenn ivez eus o bro, daoust ma touj Strollad Rannvroelour Wessex ouzh dibarded Kernev-Veur.\nSontadegoù a-zivout santad ar bobl saozAozañ\nEvit un Dael saoz emren Evit Dizalc'hidigezh Bro-Saoz\nGouere 2006 41 % 31 %\nDu 2006 68 % 48 %\n41 % : Sontadeg MORI diwar goulenn Strollad an Demokrated Saoz ha ar Stourmadeg evit un Dael Saoz\n31 % : Sontadeg ICM Omnibus diwar goulenn an aozadur enklaskoù skosat Progressive Partnership\n68 % ha 48 % : Sontadeg ICM diwar goulenn ar Sunday Telegraph\nAozadurioù liesseurt a stourm evit gwirioù Bro-Saoz, a c'hall bezañ :\nStrolloù-pouezañ, evel ar Stourmadeg evit un Dael Saoz emren pe an Emglev Bonreizhel saoz\nStrolladoù politikel, evel Strollad an Demokrated Saoz dreist-holl, hogen ivez stolladoù bihanoc'h evel Strollad Bro-Saoz Dieub\nAdtapet diwar « https://br.wikipedia.org/w/index.php?title=Broadelouriezh_saoz&oldid=1853287 »\nKemm diwezhañ d'an 29 Her 2019 da 06:14


Kevezadeg bed ar Formulenn 1 1976 - Wikipedia\nKoulzad Formulenn 1 1976\nKampion ar vlenierien: James Hunt\nKampion ar saverien: McLaren-Ford\nA-raok: 1975 War-lerc'h: 1977\nKevezadeg bed ar Formulenn 1 1976 a oa bet gounezet gant ar blenier saoz James Hunt gant McLaren-Ford. Aet maout ar saverien gant Ferrari.\n1 Reolennoù sportel\n2 Reolennoù teknikel\n4 Diverradenn kevezadeg 1976\n5 Prizioù Bras ar bloavezh 1976\n6 Renkadur ar vlenierien\n7 Renkadur ar saverien\n9 Da welout\nRoet e vez ar poentoù hervez ar feurbriz 9, 6, 4, 3, 2, 1.\nNemet 7 gwellañ disoc'h an 8 abadenn kentañ ha 7 gwellañ disoc'h an 8 abadenn diwezhañ ne vez miret evit ober ar renkadur.\nKefluskerioù aergelc'h : 3000 cm³.\nKefluskerioù turbo : 1500 cm³.\n312T2 Ferrari 3.0 V12 Goodyear 1\nNiki Lauda Holl\nClay Regazzoni Holl\nP34 Ford 3.0 V8 Goodyear 3\nJody Scheckter Holl\nPatrick Depailler Holl\nOtto Stuppacher 12\n77 Ford 3.0 V8 Goodyear 5\nBT45 Alfa Romeo 3.0 12 plad Goodyear 7\nCarlos Pace Holl\n761 Ford 3.0 V8 Goodyear 9\nVittorio Brambilla Holl\n761 Ford 3.0 V8 Goodyear 10\nHans-Joachim Stuck Holl\nM23 Ford 3.0 V8 Goodyear 11\nJames Hunt Holl\nJochen Mass Holl\nTS16 Ford 3.0 V8 Goodyear 13\nWatches Stanley BRM\nP201B BRM 3.0 V12 Goodyear 14\n007 Ford 3.0 V8 Goodyear 15\nDN8 Ford 3.0 V8 Goodyear 16\nTom Pryce Holl\nJean-Pierre Jarier Holl\nTS19 Ford 3.0 V8 Goodyear 18\nFW05 Ford 3.0 V8 Goodyear 20\nN176 Ford 3.0 V8 Goodyear 22\n308D Ford 3.0 V8 Goodyear 24\nFW04 Ford 3.0 V8 Goodyear 25\nJS5 Matra 3.0 V12 Goodyear 26\nJacques Laffite Holl\nVPJ4B Ford 3.0 V8 Goodyear 27\n001 Ford 3.0 V8 Goodyear 27\nPC4 Ford 3.0 V8 Goodyear 28\nJohn Watson Holl\nFD04 Ford 3.0 V8 Goodyear 30\nEmerson Fittipaldi Holl\nBT44B Ford 3.0 V8 Goodyear 32\n761 Ford 3.0 V8 Goodyear 35\n007 Ford 3.0 V8 Goodyear 37\nTS19 Ford 3.0 V8 Goodyear 38\nPC3 Ford 3.0 V8 Goodyear 39\n007 Ford 3.0 V8 Goodyear 39\nDN3 Ford 3.0 V8 Goodyear 40\n761 Ford 3.0 V8 Goodyear 40\nFW Ford 3.0 V8 Goodyear 42\nKE007 Ford 3.0 V8 Dunlop 51\n007 Ford 3.0 V8 Bridgestone 52\nFujita Maki Engineering Racing Team\nF102A Ford 3.0 V8 Goodyear 54\nMerket a oa bet an etre-mareoù gant disparti Emerson Fittipaldi eus McLaren da Gopersucar-Fittipaldi, krouet ar bloavezh a-raok gant breur Emerson, Wilson. Erlec'hiet eo bet ar brazilian gant James Hunt. Dont a ra ar souezhenn eus Tyrrell a grou ur c'harr gant 6 rod : 4 rodig-ren dirak ha 2 rod glasel a-dreñv). Anvet Tyrrell P34, lesanvet ar 6 rod, krog eo ar Formulenn 1 ganti e Priz Bras Bro-Spagn.\nDiverradenn kevezadeg 1976Aozañ\nNiki Lauda en Alamagn\nDaoust daou blas pol James Hunt gant McLaren-Ford e c'hounez Niki Lauda gant Ferrari an daou redadeg kentañ e Brazil hag e Suafrika, pa c'hounez Clay Regazzoni e Long Beach. Kastizet eo bet Hunt e Bro-Spagn daoust ma en deus gounezet, ar pezh a ro an trec'h da Lauda, a c'hounez c'hoaz e Belgia hag e Monako, ar pezh a ra 5 trec'h e 6 redadeg.\nE Sveden a c'hounez an Tyrrell P34 gant 6 rod, Scheckter dirak Depailler, an daou vlenier Tyrrell dirak Lauda a ren ar gevezadeg, 32 poent dirak Scheckter.\nE Bro-C'hall ez eus un dro-gorn er gevezadeg peogwir a ya ar maout gant James Hunt, ha peogwir ar FIA a freuz kastiz komiserien Bro-Spagn ha reiñ a ra trec'h Priz Bras Bro-Spagn da Hunt en dro. Chom a ra Lauda e penn ar gevezadeg, 52 poent, dirak Hunt, 26 poent. Gounit a ra c'hoazh Hunt e Brand Hatch, e Priz Bras Breizh-Veur, daoust ma zo gwelet iskis an trec'h-se peogwir a zo aet Hunt en dro war an troiad en un doare direizh.\nPa erru ar Formulennoù 1 en Alamagn emañ Lauda 23 poent. Redet e vez Priz Bras Alamagn war an Nürburgring, un troiad spontus a bad 22 kilometr, strizh, bosigernet ha gant ur savete a lakaat an dud da gaozeal. Koll a ra Lauda kontrol e garr e-pad ar redadeg, o koll e dok-houarn, pa flamm e garr. Saveteet eo bet Lauda gant kalon ar vlenierien-all Brett Lunger, Arturo Merzario, Harald Ertl ha Guy Edwards). Devet eo Lauda war e dremm hag enanalet en deus aezhioù pistri. Galvet eo bet ur person evit nouenniñ Lauda. Gounit a ra James Hunt ar Priz Bras.\nDiv sizhun war-lec'h eo diank ar Scuderia Ferrari en Aostria. Hunt a echu ar redadeg 4 pa c'hounez ar barvek John Watson war Penske. Pariet en deus Watson gant e rener ne vije bet troc'het e varv nemet goude e drec'h kentañ gant Penske. En Izelvroioù a ya ar maout gant James Hunt, pa zo diank Lauda c'hoazh.\nOber a ra Lauda e distro e Monza, 6 sizhun goude e gwallzarvoud spontus, o souezhañ ar re a labour e Formulenn 1, e implijer ivez. Gopraet a oa bet gant Ferrari Carlos Reutemann, faezhet gant e Vrabham-Alfa Romeo, evit erlec'hiañ Lauda. Neuze eo bet enrollet tri Ferrari en Italia. Adkemer a ra Lauda (o echuiñ 4) 3 foent da Hunt a zilezel goude bezañ krog e foñs ar gael. Un nebeut deiziad war-lec'h eo bet kastizet evit e fazi e Breizh-Veur. 17 poent dirak Hunt emañ Lauda goude Priz Bras Italia.\nDilezel a ra Lauda Priz Bras Kanada pa c'hounez Hunt, a gemer ar maout e-pad Priz Bras Stadoù-Unanet ar Reter, Lauda o echuiñ 3. 3 foent war-lec'h Lauda emañ Hunt.\nAr Priz Bras diwezhañ a zo redet e Bro-Japan e Menez Fuji, a zegemer evit ar wech kentañ un abadenn Formulenn 1. Spontus eo an amzer, oc'h ober glav kalet-tre. Dilezel a ra e-unan Niki Lauda e-pad an eil dro o reiñ an titl da James Hunt. Bras eo an fourgas, memes evit Hunt a zo tost da goll pep tra gant dic'hwez e vandenn-rod, met deuet eo da vat a-benn ar fin da vont betek an zonedigezh en trede blas. O krediñ en doa kollet an titl a zo tost Hunt da skeiñ e rener sportel Teddy Meyer en doa c'hoant da c'hourc'hemenn anezhañ.\nPrizioù Bras ar bloavezh 1976Aozañ\nDeiziadur Prizioù Bras e 2019\n265 25 a viz Genver\nPriz Bras Brazil Interlagos\nNiki Lauda Ferrari Diverradenn\n266 6 a viz Meurzh\nPriz Bras Suafrika Kyalami\n267 28 a viz Meurzh\nPriz Bras Stadoù-Unanet ar C'hornôg Long Beach\nClay Regazzoni Ferrari Diverradenn\n268 2 a viz Mae\nPriz Bras Bro-Spagn Jarama\n269 16 a viz Mae\nPriz Bras Belgia Zolder\n270 30 a viz Mae\nPriz Bras Monaco Monaco\n271 13 a viz Even\nPriz Bras Sveden Anderstorp\nJody Scheckter Tyrrell-Ford Diverradenn\n272 4 a viz Gouere\nPriz Bras Bro-C'hall Le Castellet\n273 18 a viz Gouere\nPriz Bras Breizh-Veur Brands Hatch\n274 1añ a viz Eost\nPriz Bras Alamagn Nürburgring\n275 15 a viz Eost\nPriz Bras Aostria Österreichring\nJohn Watson Penske-Ford Diverradenn\n276 29 a viz Eost\nPriz Bras an Izelvroioù Zandvoort\n277 12 a viz Gwengolo\nPriz Bras Italia Monza\nRonnie Peterson March-Ford Diverradenn\n278 3 a viz Here\nPriz Bras Kanada Mosport\n279 10 a viz Here\nPriz Bras Stadoù-Unanet ar Reter Watkins Glen\n280 24 a viz Here\nPriz Bras Bro-Japan Mont-Fuji\nMario Andretti Lotus-Ford Diverradenn\nRenkadur ar vlenierienAozañ\n1añ James Hunt\nRouantelezh-Unanet McLaren-Ford 69\n2l Niki Lauda\nAostria Ferrari 68\nSuafrika Tyrrell-Ford 49\nBro-C'hall Tyrrell-Ford 39\n5vet Clay Regazzoni\nSuis Ferrari 31\n6vet Mario Andretti\nStadoù-Unanet Parnelli-Ford ha Lotus-Ford 22\n7vet John Watson\nRouantelezh-Unanet Penske-Ford 20\n8vet Jacques Laffite\nBro-C'hall Ligier-Matra 20\n9vet Jochen Mass\nAlamagn McLaren-Ford 19\n10vet Gunnar Nilsson\nSveden Lotus-Ford 11\n11vet Ronnie Peterson\nSveden March-Ford 10\n12vet Tom Pryce\nKembre Shadow-Ford 10\n13vet Hans-Joachim Stuck\nAlamagn March-Ford 8\n14vet Carlos Pace\nBrazil Brabham-Alfa Romeo 7\n15vet Alan Jones\nAostralia Surtees-Ford 7\n16vet Carlos Reutemann\nArc'hantina Brabham-Alfa Romeo 3\n17vet Emerson Fittipaldi\nBrazil Copersucar-Ford 3\n18vet Chris Amon\nZeland-Nevez Ensign-Ford 2\n19vet Rolf Stommelen\nAlamagn Brabham-Alfa Romeo 1\n20vet Vittorio Brambilla\nItalia March-Ford 1\nRenkadur ar saverienAozañ\n312 T2 Ferrari 015 Goodyear 83 6 13 4\nM26 Ford Cosworth DFV Goodyear 74 (75) 6 10 8\nP34 Ford Cosworth DFV Goodyear\nBridgestone 71 1 12 2\nLotus-Ford 77 Ford Cosworth DFV Goodyear 29 1 5 1\nPC4 Ford Cosworth DFV Goodyear 20 1 3\nLigier-Matra JS5 Matra MS73 Goodyear 20 3 1\nMarch-Ford 761 Ford Cosworth DFV Goodyear 19 1 1 1\nDN8 Ford Cosworth DFV Goodyear 10 1\nBrabham-Alfa Romeo BT45 Alfa Romeo 115-12 Goodyear 9\nSurtees-Ford TS19 Ford Cosworth DFV Goodyear 7\nFittipaldi-Ford FD04 Ford Cosworth DFV Goodyear 3\nN176 Ford Cosworth DFV Goodyear 2\nParnelli-Ford VPJ4B Ford Cosworth DFV Goodyear 1\nWolf-Williams-Ford FW05 Ford Cosworth DFV Goodyear\nWilliams-Ford FW04 Ford Cosworth DFV Goodyear\nKojima-Ford KE007 Ford Cosworth DFV Dunlop\nHesketh-Ford 308D Ford Cosworth DFV Goodyear\nMaki-Ford F102A Ford Cosworth DFV Goodyear\nBRM P201B BRM P200 Goodyear\nBrabham-Ford BT44B Ford Cosworth DFV Goodyear\nBoro-Ford 001 Ford Cosworth DFV Goodyear\n↑ Nemet 7 gwellañ disoc'h an 8 redadeg kentañ ha 7 gwellañ disoc'h an 8 redadeg diwezhañ n'eo bet miret evit ar gevezadeg. An niverennoù hep krommell a zo poentoù ar gevezadeg, an niverennoù etre krommelloù a zo hollad ar skoroù.\n↑ Implijet e vez ar bandennoù-rod Bridgestone evit ar wech kentañ e F1 e-pad Priz Bras Bro-Japan\nAr film Rush, graet gant Ron Howard, a gont ar bloavezh 1976 e Formulenn 1.\nAdtapet diwar « https://br.wikipedia.org/w/index.php?title=Kevezadeg_bed_ar_Formulenn_1_1976&oldid=1877505 »\nDernière modification le 30 Mae 2020, à 21:03\nKemmoù diwezhañ degaset d'ar bajenn-mañ d'an 30 Mae 2020, da 21:03.


Kantved ar Sklêrijenn - Wikipedia\nKantved ar Sklêrijenn\n(Adkaset eus Mare ar Sklêrijenn)\nGolo an Encyclopédie (1751)\nKantved ar Sklêrijenn, Kantved ar Sklêrijennadur, Mare ar Sklêrijenn, Oadvezh ar Sklêrijenn a reer eus an XVIIIvet kantved en Europa ar C'hornaoueg abalamour d'al luskad speredel en em ledas eno da neuze. E Bro-C'hall hag e Breizh-Veur e voe diazezet al luskad-se da gentañ, gant prederourien evel René Descartes ha Denis Diderot. Gant Diderot ha Jean Le Rond d'Alembert e voe ledet spered ar Sklêrijenn dre an Encyclopédie, un oberenn holloueziadurel savet gant prederourien digor o spered hag embannet a-dammoù adalek 1751 betek 1772.\nE-touez ar mennozhioù pennañ kaset war-raok gant prederourien ar Sklêrijenn e oa ar gredenn er poell, e poellegezh an dud. Evito e oa gouest an holl dud da soñjal ha ne oa ket ret d'an dud krediñ e mennozhioù zo abalamour ma oant brudet gant an Iliz katolik pe ar roue. Fellout a rae dezho sklêrijennañ ar speredoù eta, dre studiañ aozadur ar gevredigezh hep kaout raksoñjoù.\nE-touez ar mennozhioù all displeget gant prederourien ar Sklêrijenn e oa ar soñj e oa ret doujañ da vennozhioù ar re all, hag ar gredenn e vez renet gwelloc'h ar Stad pa vez an holl dud o kenlabourat evit he sevel, n'eus forzh petra e vije o dere. Neuze e veze lavaret ganto e tlefed lemel o dreistwirioù digant an noblañs.\nDañjerus e oa an holl soñjoù-se evit an dud er galloud eta, setu perak e tremenas lod eus ar brederourien-se pennadoù amzer en toull-bac'h pe en harlu.\nGant ar mennozhioù-se e voe awenet an dud a gasas war-raok an Dispac'h gall e 1789 hag ar re a embannas Disklêriadur dishualded Stadoù Unanet Amerika e 1776. E broioù all ivez en em ledas levezon ar Sklêrijenn ha renerien Stadoù zo a zegasas kemmoù brazik d'o gouarnamant daoust ma virjont ar galloud evito o-unan. E-touez ar renerien Stadoù a c'haller lavaret diwar o fenn e voent sklêrijennet edo Katelin Veur e Rusia, Frederig Veur e Prusia ha Gustav III e Sveden.\nMare ar Sklêrijenn a zeuas war e lerc'h kealioù a-bouez evel ar frankiz, an demokratelezh ha gwirioù mab-den.\nPrederourien ar Sklêrijenn[kemmañ | kemmañ ar vammenn]\nDenis Diderot (1713–1784)\nE broioù all\nAdtapet diwar « https://br.wikipedia.org/w/index.php?title=Kantved_ar_Sklêrijenn&oldid=1851364 »\nIstor an XIIIvet kantved\nKemmoù diwezhañ degaset d'ar bajenn-mañ d'an 10 Her 2019, da 14:28.


Archives des rap - Bretagne Info\nUr sonadeg Rap aozet evit ur Skol Diwan.\nBy admin 08/04/2015\nBoaz e vez ar skolioù Diwan da aozañ a bep seurt darvoudoù evit rastelaat gweneien da arc’hantaouiñ mont en dro ar rouedad skolioù dre soubidigezh.\nGant lod e vez aozet predoù, foarioù da werzhañ traoù kozh, festoù deiz ha festoù noz evel-just, kerzhadegoù evel tro Menez Are….\nPep tra zo mat da zastum un tamm moneiz evit paieañ ar gelennerien n’int kemeret e karg gant ar stad, an implijidi nann gelennerien a vez gopret gant hogos pep skol. Ret eo soñjal ivez e frejoù ar savadurioù ma vefent prevez pe feurmet gant un ti-kêr…An holl draoù se zo d’ober ouzhpenn da werzhañ tikidi tombola pe deiziadurioù….\nLod deus ar skolioù Diwan a glask kinnig darvoudoù divoutin, evel ma ra bep bloaz Skol Diwan Ar Meziaer/Magoer e-kichen Roazhon, gant hec’h emgav reoliek anvet Samhain e penn kentañ miz Du ma vez pedet ennañ strolladoù Metal, pe punk d’ober trouz forzh pegement !\nSkol Diwan Plouvenevez Moedeg he deus dibabet un hent damheñvel en ur bediñ daou strollad Rap eus Brest ( Alerte Rouge ! ha La Plume ) da rannañ al leurenn gant Trouz an Noz , ur strollad punk gallo-brezhonek bet gwelet e Gouel Broadel ar brezhoneg da skouer.\nAn holl anezho a deuy evit ur priz dister daoust da lod kanañ e galleg, ar pezh a ziskouez ne chom ket diseblant rapourien karterioù Brest ouzh dazont hor yezh.\nDeomp da c’houzout ez eo ar wezh kentañ d’ur skol Diwan kouviañ rapourien, ar re a vefe dedennet evit mont da selaou a rank notenniñ an deiziad : D’ar sadorn 25 a viz Ebrel hag al lec’h, anvet « Dibar » war gumun Plougonveur. ( e kreisteiz an hent bras etre Montroulez ha Gwengamp ).


Gouzout a raec’h kement-mañ ? Gallout a rit kaout ur skoazell arc’hant digant ar Font evit buhez ar c’hevredigezhioù, evit stummañ an dud a-youl vat dilennet pe karget da gas oberoù da benn […]\nUr savenn da dostaat ar broduerien ouzh ar brenerien Cheñchet eo ar savenn produioù lec’hel !\nEr stad m’emañ an traoù hiziv an deiz e fell d’ar Rannvro sikour ar broduerien hag ar vevezerien en o buhez pemdez. Se zo kaoz he deus lakaet ur savenn eskemmoù enlinenn evit […]\nBienvenüe : 75 klasker etrebroadel e Breizh !\nGant ar raktres « Bienvenüe » e c’hallimp degemer 75 a glaskerien etrebroadel yaouank e Breizh. Daou bal zo : fonnusaat ar skipailhoù el labourvaoù e Breizh, lakaat Breizh da vezañ anavezet muioc’h ha da sachañ […]\nPrenañ douar ampellet evit sikour labourerien-douar yaouank d’en em staliañ\nAesaat prenañ douar evit aesaat d’ar remziad yaouank prenañ douar : se eo pal ar stignad nevez lañset gant Kef kengredit Breizh ha sikouret gant arc’hant ar Rannvro. Ar pezh a zo en dalc’h ? Sikour ar […]


Digenfinañ : ar maskl a vo ret e busoù Brest - France 3 Bretagne\nAdalek dilun e vo ret d'an dreizhidi lakaat ur maskl e busoù Brest / © L. André - France Télévisions\nUr steuñv a zo bet kinniget ar mintin-mañ gant Brest Meurgêr hag ar rouedad Bibus evit fin ar c’henfinañ adalek an 11 a viz Mae. Boazioù nevez a vo ret heuliañ gant an dreizhidi. Kemer ar bus ya, met ket an holl asambles hag hep disoñjal e vaskl.\nPar Julien Le Bot Publié le 05/05/2020 à 19:33 Mis à jour le 05/05/2020 à 19:51\nNiverusoc’h e vo ar busoù adalek ar sizhun a zeu e Brest. Betek-henn ez aent en-dro evel ma raent d'ar sul a-raok ar c'henfinañ. Da lâret eo, ur bus bep eur. "70 % anezho a vo er straedoù dilun. Gwelet e vint etre 5 eur mintin ha 10 eur noz" eme Yann-Fañch Kerneis, kuzulier-kumuniezh e Brest Meurgêr.\nLedanet e vo ar c’hinnig neuze met ne vo posupl treuzdougen nemet 30 % eus barregezh ar busoù : ret e vo doujañ d’ar reolennoù divizet gant ar Stad evit ma ne vije ket re stank an dud. Evel e lec’hioù all, e vo ret kaout ur metrad etre daou zen er busoù. Berzet e vo un azezenn diwar ziv.\nNe vo ket gwerzhet tikidi gant ar vleinerien. Ret e vo bezañ komanantet pe prenañ e diked en a-arok da skouer er stal Bibus. Met n’eo ket tout : betek-henn e pigne an dud dre an nor a-raok. Ne vo ket aotreet ken e busoù Brest.\nDav e vo d’an dreizhidi mont e bourzh dre dor ar c’hreiz pe hini ar foñs. Chom hep ober gant an nor a-raok a zo bet divizet evit gwareziñ ar bleiner.\nDileizhennoù hidroalkoolek a vo hegerz. Pep hini a ranko bezañ masklet, er bus kement hag en ehan hag en arsavlec’hioù tramway ha fungarr. N'eo ket bet prientet pet tra c'hoazh dre ar munudoù a zispleg Yann-Fañch Kerneis. "Ne ouezomp ket c’hoazh penaos ha gant piv e vo kontrollet. Gant implijidi Bibus ? Gant ar polis ? N’eo ket bet divizet evit poent. Hanterourien a vo galvet da zont er busoù evit displegañ d’an dud penaos ober, kenkaz. Met spi am eus e vo doujus an dud diouzh ar reolennoù surentez."\nBibus a raio e lod : ingal e vo digontammet ar busoù hag an tramgirri gant un danvez kimiek gouest da lazhañ ar virusoù. Etre pemp ha dek munutenn a vo ezhomm evit en ober, karbed serret.\nPellabour pe marc’h-houarn\nA-raok an enkadenn e veze treuzdouget 80 000 den bemdez gant ar rouedad Bibus. Ne vo ket posupl ober kement adalek an 11 a viz Mae. "Mat e vefe kenderc’hel gant ar pellabour pa vez posupl. Gwelet a reomp ivez gant implijerien brasañ tiriad Brest Meurgêr ha gallout a c’hellont kinnig da lod eus o gopridi cheñch o eurvezhioù labour." Ar pal eo ingalañ an tremenerezh evit ma ne vefe ket re a dud er memes koulz o klask kemer ar bus pe mont e kreiz-kêr gant o oto.\nUn digarez brav e c’hell bezañ an digenfinañ evit ober sport en ur vont da labourat : kemerit ho belo ! Setu galv dilennidi Brest. Asambles gant Bibus e kinnig ar veurgêr feurmiñ ur marc’h-houarn evit 10 euro ar miz. Hentoù ispisial a vo krouet ouzhpenn kostez bali Montaigne pe bali Léon Blum da skouer. Peadra da varc’houarnañ dizañjer !\nE kêrioù Breizh e vo kemeret diarbennoù damheñvel. Cheñchamantoù a vo ivez er c’hirri-boutin meret gant rannvro Breizh. C’hoant zo gant ar strollegezh e vefe posupl kas ar vugale en-dro d’ar skol, evel ma oa a-raok ar c’henfinañ. Diaes e vo hervez Gérard Lahellec, eil prezidant ar Rannvro e karg eus an transportoù. "Setu ar pal met n’on ket sur e vimp gouest da dizhout anezhañ. Ne c’hellimp ket doubliñ an niver a girri-tamm nag hini a vleinerien." Ha ret e vo d’ar vugale lakaat ur maskl ? Ha piv a baeo ? Ne ouezer ket c’hoazh. Divizoù zo gortozet gant ar prefetioù a-benn dilun.\nAdkroget e vo tamm-ha-tamm ivez gant ar mont-dont etre ar c’hêrioù eme Gérard Lahellec. Met ne vint ket en o reizh en-dro a-raok miz Even. Atav abalamour d’ar pellder ret etre an dud. E-karg eus an TER eo ar Rannvro ivez. 40% eus an trenioù-se a vo gouest da vont en-dro adalek an 11 a viz Mae.\nMétéo : les prévisions pour le vendredi 29 mai


Torfejou Potred ar Gommun - Wikimammenn\nJ.-P. Gadreau, 1872 (p. 37-41)\n◄ Ar Brezel eneb ar Prusianed Torfejou Potred ar Gommun Ann Alsace hag al Lorraine ►\nAnn 18 a viz Meurs, pa oe êt-kuit ar Prusianed euz a Baris, ar gouarnamant a gasaz soudarded evit as-kemer ar c’hanonou ; met ar soudarded-se (pere a oa euz ar 88e rujumant a Vale (de marche} ha nan a linenn, evel ma zo bet lâret) — ar soudarded fall-se eta, el-lec’h ober ho dever, a dremenaz en tu ar re a oa em savet a-enep ar gouarnamant. Ann otro Thiers hag he vinistred a renkaz neuze mont er meaz a Baris, hag a em denjont da Versailles, rag Paris holl a oa indann veli (sous la domination) ar re fall. — Ar Jeneral Clement Thomas, ur republikan mad, a oe fuzuillet gant-hê, hag ive ar jeneral Lecomte, anavezet gant ur soudard fall bet kastiet (puni) gant-han ha pehini a diskuliaz anezhan (le dénonça) d’ar vuntrerien all.\nUr sizun divezatoc’h, vel ann dud vad na c’hallent ket em glevet etre-z-he, ha vel ma oa kalz anezho ive hag a oa êt kuit euz a Baris, vit na vijent ket laeret, pe marteze lac’het, ar re-fall (les révoltés) a reaz electionou evit henvel ur Gommun. Lâret hon euz huelloc’h petra ez oa ar Gommun-se. Ann elektourienn onest a oa chomet en Paris, a deuaz a-benn gant kalz a boan, da ober henvel un neubeud kuzullerienn (conseillers) onest evel-t-he, pere a em dennaz kerkent, pe a roaz ho demission, evel ma ve lâret en gallek, rag na ioullent ket chom e-touez ur bagad tud foll, tud kolet a c’hle (perdus de dettes), laeron ha kanfarded deut euz a bevar c’horn Bro-C’hall, hag euz ar broiou all zoken. Ar Gommun a lakeaz staga euz mogerou Paris embannou (des proclamations) braz ; lavaret a ree en-he penoz he c’hoant a oa difenn ar Republik enep Versailles, e pelec’h ez oa koulzkoude, hag eman c’hoaz gwir gouarnamant ar Republik. Henvel a reaz jeneraled, — grêt war ann tol, gant a bep rum tud ; — evit bale enep armeou Franz, evel ar Prusianed. Hep dale a oe embannet ul lezenn (un décret) terrupl gant Cluseret, ministr ar brezel, evit ar Gommun, ha pehini a oa ur c’hoz kabitenn kaset-kuit gant disenor euz a armeou ar Franz. Al lezenn-se a lavare penoz ann holl dud, a-dalek seitek bete daou ugent vloaz, a renkje kemer ann armou evit difenn ar Gommun eneb gouarnamant Versailles ; hag ar re na iouljent ket bale a galon vad, a vije grêt d’ezho mont dre nerz. Ann hevelep deiz, ar Gommun a reaz kemer ha lakaad er prison arc’heskop Paris, hanvet ann otro Darboy, hag ann otro Deguerry, person ar Vadalenn, en Paris. Ur sizun divezatoc’h a reaz c’hoaz teurrel er prison ur républikan mad hanvet ann otro Chaudey. Un niver braz a veleien a oa c’hoas lakêt er prisoniou, hag ive kalz a jendarmed. Meur a iliz a oe serret, pe a oe grêt anezhe salliou publik, en pelec’h tud ar Gommun hag ho mignoned a deue da lâret, pe welloc’h da huchal (brailler) a bep-seurt traou foll, mezuz ha spontuz. Leanezed a oe lakêt er prisoniou, lec’h ma lakaer peurliesa ar merc’hed a vuhe fall, ha potred ar Gommun, pere ho dalc’he eno, ho goapaë hag a lavare d’ezhe bep seurt komzou fall.\nE-keit-se, memprou ar Gommun ho defoa aoun vraz da welet ann traou o trei a-enep d’ezhe. Unan ho jeneraled, hanvet Flourens, a oa bet lac’het en un emgamm (dans un combat), hag unan all, hanvet Duval, a oe kemerret gant ar soudarded, ha tremenet dre ann armou. Meur a-wez arme ar Gommun, lec’h na oa nemet tud foll, pennou avelet ha hep gwieges a-bed, — ha mezverienn dreist-holl, — a oe trec’het ha rèd d’ezhi souza ; met, siouas ! hon soudarded na c’hallent ket mont war ho lerc’h beteg ar c’hastellou (les forts) ha dreg ar mogerou, lec‘h ma em dennent.\nPrestig memprou ar Gommun a em lakaaz da stourm ha da enebi ann eil egile, hag a oe grêt neuze daou pe dri gouarnamant, pere na c’hallent tam em glewet. Adalek ar mare-se ez oa eaz gwelet ez oant kollet. Darn euz ho fennou (chefs) huella a oe tolet er prisoniou gant ho c’henvreudeur (collègues) : biskoaz na oe gwelet un hevelep disurz. Ha koulzgoude a reent bepred embannou braz. Ur c’hanfard hanvet Paschal Grousset a gase embannou ha lizerou d’ar rouantelezou-all, — evel ma ra ministred evit mad (les ministres pour tout de bon), — ar gouarnamantjou anavezet er bed holl. Met arc’hant a oa rèd da gaout ive, kalz a arc’hant, ha potred ar Gommun a laere el lec’h ma ’kavent , hag a kasent soudarded d’ar Bank Franz, da denzaourou ann hentjou houarn hag ar gompagnunezou Assuransou, evit kemer ann arc’hant a vije en ho c’houffou (caisses). Cluseret, jeneral soudarded ar Gommun, abalamour n’hen defoa gallet ober netra a vad, a oe tolet en ur prison, hag en he lec’h a oe lakêt ur c’habiten euz hon armeou, hanvet Rossel, pehini, evit lavaret, hen defoa kollet he benn o welet ann holl waleuriou kouezet war ar Franz en ken neubeud a amzer. Hogen daouest da Rossel, evel da Gluseret, ann arme gaer savet en Versailles gant ann otro Thiers, a gemerraz ur c‘hastell-krenv (un fort), ha Rossel a oe, d’he dro, tolet er prison, hag en he lec’h a oe lakêt un den hanvet Delescluze, den onest gwez-all, met troët krenn brema war ann tu fall. Ar Gommun na wie ken petra a ree : un dez a kavaz ez oa mad diskar ar peul (en gallek colonne) Vendôm. Hag a oe roët urz da diskar ar peul Vendôm, pehini a oa bet savet en enor da c’honidou braz (des grandes victoires) ar Franz, indann ann Impalaër braz Napoleon I. Ti ann otro Thiers a oe ive diskarret, abalamour ma talc’he penn d’ezho, ha ma oant bet trec’het gant arme Versailles. Ha koulzgoude diskar ti ann otro Thiers, na hini den all a-bed ive. n’ho lakaje ket da c’honid war ann arme pehini a em ganne evit mad ar vro hag ar wirionez. Neuze a rejont ul lezenn all hag a lavare penoz ar veleienn hag ann dud all a dalc’hent en ho frisoniou a vije sellet evel otages, en gallek, — da lavaret eo e vijent lakêt d’ar maro mar lakaje gouarnamant Versailles fuzuilla ann insurjeed a vije kemerret o tougen armou. Gwelet a ret evel-se penoz ar Gommun, pa na wele ken gallout trec’hi, a felle d’ezhi ober ar muia a zrouk ec’h halje d’ann dud onest ha d’ar Franz holl.\nSetu aze, ma mignoned, un histoar bêr euz ar Gommun miiliget, pehini a reaz kement a drouk d’ar Franz holl, ha kement a blijadur d’ar Brusianed. A-baoue tri c’hant vloaz na oa ket bet gwelet en hon bro ur revolt ken spontuz trec’het ha kastiet en ken neubeud a amzer, rag bete vreman ar gouarnamantjou ho defoa trec’het ar revoltjou bihan hag a oa bet diskarret gant ar re vraz. Revolution miz Gouere, en 1830, he d-eûz diskarret Charles dek en tri deiz ; ar roue Loëiz Fulup a oe diskarret en un deiz, en 1848, ha Napoleon tri, en un heur. Met potred ar Gommun n’ho d-eûz ket gallet diskar ar gouarnamant republiken, evit-he da veza tud terrupl, digalon, ha na souzent dirag torfed a-bed. Gwelet a ret mad dre eno, ma mignoned, penoz ar Republik na eo ket gouarnamant ann direiz (du désordre). evel ma zo kalz hag ho defe c’hoant da roï d’ehoc’h da gredi ; pell a-c’hane, ur gouarnamant eo hag a ra ar brezell d’ann direiz, ha na glask en pep tra nemet enor ha mad ar vro.\nDalc’het-mad eta d’ar Republik.\nAdtapet diwar « https://br.wikisource.org/w/index.php?title=Torfejou_Potred_ar_Gommun&oldid=74191 »


Guirionéeu ag er Religion/Chapistr 31 - Wikimammenn\nGuirionéeu ag er Religion/Chapistr 31\n◄ Dougeance er bed, péhani e barra doh er péhour a hum gonvertissein. En dougeance ag er bed e zou el liessan ur merche ag ur spered goann. Ag er batiantæt ér poénieu. ►\nen dougeance ag er bed e zou el liessan er merche ag ur sperèd goann.\nUr hoannedigueah vras é bout sclav de zougeance er bed, rac deviseu ér bed hag é jugemanteu e zou liessan hemb nerh, ne hellér quet mirèt doh-t-hai hag ind e change a zé de zé.\nI. Deviseu ha jugemanteu er bed e zou hemb nerh, n’en dint meit conzeu péré e ya guet en ahuél, péré ne hellant quet gobér næz t’oh, muyoh eid en ahuél péhani e rid d’en Indr. Er péh e larér a han-oh hou lausq perpet er péh ma oh, peur pé pinhuiq, mad pé fal ; ne heliant quet hou rantein guel na falloh ; hui e zou er péh ma oh dirac Doué ha non pas quin ; n’en dé quet er bed, mæs hou cousciance e zeliet cheleuèt ar er poént-cé.\nDeviseu er bed ne hellant quet gobér poén nameit quement èl ma câret. Mar jugér hou ç’œvreu, mar groér goab a han-oh, hui e hel en andur hemb larèt guir ; jamæs ne helleint larèt a han-oh quement èl e hellet andur guet-hai. David, péhani e saillé guet joé dirac en Arh a alliance, ne hum laqué quet calz é poén a zeviseu er bobl, hag e anduré a galon vad goapereah é voès. Lausquet de gonz ; groeit hou tevér, ha hui e vou é peah.\nMar cass er bed fal vrud ar hou ç’inour, laqueit hou confiance é Doué ; ean e houér a béguement a inour e hoès dobér eid é hloër ; mar d’oh fidel dehou, ean e gonzou aveid oh ; ean e zihuennou hou caus èl m’en doé dihuennet hani Mari-Madelén énep d’er pharisién ; meit ma larou d’oh èl d’er bénitandès courajus-cé, hou péhedeu e zou pardonnet, hui e hel bout é peah. Goarnet hou ç’inour dré ur vuhé santel ; hennéh-é er moyand, e lar sant Pierr, de chairrein bêg en dud amoêd ha dihentet. Mar douget téadeu er bed, e lar er Sperèd-Santel, hui e gouéhou ér péhèd, (p. 29.) ; mæs mar douget Doué, nitra ne vou capabl eid hou lacat de gol en hent mad.\nNe hellér quet hum hoarantein doh jugemanteu ha deviseu er bed ; ne vern penaus e hrehet, hui e vou temalet guet mar-a-unan ha martezé guet el lod muihan ; nag é vehoh-hui er santellan ag en dud, hui e gavou perpet tud énep t’oh ; sel gùellan ma rehet hou tevér, sel-mui a gassoni e vou doh-oh : hui e zeli bout ingorto a guement-cé. Conzet e zou bet énep de Jesus-Chrouist, dispriset é bet é vuhé santel ; n’en d’oh quet gùel eit hou mæstr : ne zeliet quet enta hum lacat calz é poén a jugemanteu er bed.\nII. Jugemanteu er bed e zou trompus, en dud e change casi é peb momand. Hinihue ind e vou a du guet-n-oh, arhoah e veint én drespet t’oh. Ou haranté hag ou haz, ou respet hac hou yeinnion, peb-unan en dès é dro ; ag er memb bêg é ta en tuemdér hag en aneouit ; en hani hou mêl hinihue, hou técriou arhoah. Ur folleah-é enta hum lacat é poén a gaus d’er péh e larér a han-oh.\nIII. Jugemanteu en dud e zous faus ha trompus. Péguement a dud a vertu e zecriér hag e bass é sperèd mar-a-unan eit bout tud disprisabl, étal ma inourér torfæterion ? Péguement a dud abil ha lan a religion e zou sellet guet mar-a-unan èl tud diavis hag hemb squènd vad ? Péguement a sodèd, a zeviserion amoêd e zou sellet guet réral èl speredeu caër ? Péguement a hroagué parfæt, sourcius a zessàu erhat ou fameil, e demalér hag e gondannér étal ré e vêlér hag e sàuér forh ihuél, deustou m’en dint scan a bèn ha taulet d’er bed. Hum aviset diar quement-cé ag er bihan stad e zeliér gobér a zeviseu er bed, ha péh quer bras-é folleah en hani en douge.\nNe hum Iaquet quet enta é poén ag er stad vad, pé ag en disprisance e hrei en dud, ha hui e gavou er peah péhani ne vou jamæs treboulet. Lausquet-ind de chongeal, de zevis, de dærein. Mar dé pur hou cousciance, petra e hellant-ind gobér d’oh ? N’en d’on quet é poén, e lar sant Paul, petra e vou chonget a han-an, me housciance ne demal nitra d’ein, Doué hemb quin e zeli me jugein.\nLaramb quént achihue : n’en dé quet ar zougeance er bed é teliamb réglein hun œvreu, mæs ar lézen Doué é hunan. Ramb scùir vad d’en ol, dihoallamb a scandalisein hanni, dougeamb Doué, ha disprisamb conzeu en dud. Jamæs n’hur hou na repos na santeleah mar cheleuamb doh er péh e larou er bed a hanamb, ha mar vennamb réglein hur buhé ar é lézen hag ar é santimanteu.\n1° Me bourfittou a jugemanteu en dud ém hevér a pe gondanneint én-han un dra benac ha ne vou quet mad ; nezé me labourou eit dihoal doh er si-cé ; 2° mæs a pe ne glasquou er jugemanteu-cé meit m’en distroein ag er péh e zelian de Zoué, d’em housciance, d’em stad, ne hrein quet muyoh a gas a nehai eid ag en ahuél, péhani e rid d’en Indr. Men Doué, pardonnet t’ein er péhedeu e mès groeit én amzér passet eit pligein d’er bed, ha pligeèt guet-n-oh me hrihùat : ur volanté ferm e gueméran hinihue d’hobér brézel d’é fal gustumeu.\nAdtapet diwar « https://br.wikisource.org/w/index.php?title=Guirionéeu_ag_er_Religion/Chapistr_31&oldid=90928 »\nKemmoù diwezhañ degaset d'ar bajenn-mañ d'an 29 Eos 2016, da 16:50.


Aurélien Capoue, ganet d'an 28 a viz C'hwevrer 1982 e Niort, a zo ur c'hoarier mell-droad a-vicher. C'hoari a ra kreizer kleiz e skipailh mell-droad Naoned. E vreur a zo anvet Étienne Capoue, ur c'hoarier mell-droad a-vicher eo ivez.\nDeuet er-maez eus kreizenn stummañ ar Chamois Niortais, Capoue a zeas e Fontenay-le-Comte hag e Romorantin e National da c'houde. Naoned a wel anezhañ ha lakaat a reas ar c'hlub-se da sinañ ur gevrat e 2004. O c'hoari e skipailh mell-droad Boulogne USCO emañ bremañ, goude bloavezhioù dister e klub su Breizh.\n2004-2009 : FK Naoned\n2009-2010 : AJ Auxerre (prestet)\n2010-2011 : FK Naoned\n2007 : hanter gourfennad ar Gold Cup (Gwadeloup)\nAdtapet diwar « https://br.wikipedia.org/w/index.php?title=Aurélien_Capoue&oldid=1667253 »\nMelldroaderien FC Nantes\nKemmoù diwezhañ degaset d'ar bajenn-mañ d'an 11 Her 2015, da 19:05.


Pajenn:Marigo - Buez ar Saent.djvu/82 - Wikimammenn\nPajenn:Marigo - Buez ar Saent.djvu/82\ndretet ar Gristenien e Tessaloniq, a gassas d’y e Zisquibl Timothee, evit o c’houraichi, o c’hreaat er Feiz, hac o frepari d’ar bersecution da behini e voant exposet.\nGoude m’en devoa en em acquitet ervad eus a guement en devoa recommandet dezâ an Abostol santel, e tistroas d’e gaout da Gorinth : hac e accompaigni a eureu en oll beaichou a reas en Asii, en Acaii, e Greeç, e Palestiin, e Jerusalem hac e Rom, o partagi bepret gantâ ar fatig hac ar poaniou a andure evit Jesus-Christ : Sant Paul er c’hassas eus a Rom da visita ar Gristenien e meur a blaç, hac e peb lec’h e reas ur mad infinit.\nMont a resont erfin o daou assambles d’ar Guær a Efees. Sant Paul, o velet an necessite e devoa ar Guær vras-se eus ur Pastor mad, a lesas eno Timothee evit gouarn an Ilis-se, e calite a Escop, hac a bartias e-unan evit mont da Vacedoan.\nAa Escop santel a guemeras ur sourci dreist-ordinal eus e Bopl, hac a labouras gant cals a fatig evit instrui an infidelet a edo c’hoas er Guær a Efees. E zèl ardant a brocuras souden dezâ ar Gurunen a Verzerinti, rac un devez ar Bayanet, evit ober enor da unan eus o diviniteou faus, o veza en em lequeet da redec dre Guær, en ur ober cals a zizurz, ar Pastor santel a represantas dezo o impiete, hac ar grevusdet eus an drouc a reent. An dud barbar-ze a guemeras ur goler quer bras ountàn, ma teusont d’e stlegea dre Guær, ha d’e assoumi a dauliou baz hac a dauliou maein ; ar Gristenien en tennas digant-o e hanter-varo : e zouguen a rezont en ur plag a daust, e pelec’h e varvas neubet amser goudeze. E Verzerinti a erruas er bloaz seitec ha pevar-uguent goude Donediguez hor Salver.\nPebes mad ne ra quet ur Vam Cristenes, pehini e deus sourci da guelen he C’hrouadur hervez Doue. Eus an descadurez vad pe fall e recever er yaouanctis, e tepand ar rest eus ar vuez ; ar c’henta impres-\nAdtapet diwar « https://br.wikisource.org/w/index.php?title=Pajenn:Marigo_-_Buez_ar_Saent.djvu/82&oldid=134957 »


Setu ur yezh ha n’eo ket anavezet mat e Breizh : ar romancheg an hini eo. Unan eus peder yezh ofisiel eus Bro-Suis eo evelkent ha 60 000 komzour a zo e kanton ar Grisons.\nUr strollad evit kas war-raok ar yezh er gevredigezh romanch ha dreist-holl e-touez ar re yaouank eo ar Giuventetgna Rumantscha (GiuRu). Ur brezidantez nevez evit ar gevredigezh a zo bet dilennet ar sizhun dremenet : Naomi Arpagaus ec’h anv. 20 vloaz anezhi, o chom e Laax, ar brezidantez nevez a zo studierez en ur skol arzoù ha dizagn e Berne. Kemer a ra plas Uolf Candrian, bet prezidant e-pad tri bloaz.\nEvit saludiñ ar brezidantez nevez eo bet cheñchet anv ar gazetenn pemdeziek nemeti e romancheg penn-da-benn. « La Quotidiana » a zo deuet da vezañ « La Quotidunna » (c’hoari ger gant « dunna » : « maouez » e romancheg) evit un niverenn.\nAlberto da Giussano 10/02/2021 13:09\tAt\t13 h 09 min\nE Bro-Suis ur radio e Romancheg emañ ivez : ar ‘’Radiotelevisiun Svizra Rumantscha (RTR), succursala da la Societad svizra da radio e televisiun’’ :\n* Ne bevan ket ken e Breizh ha ne bevan ket ken e Bro C’hall ivez ; abaoe pell zo!\nE Bro Italia bevan bremañ, e-kichen Bro Suis romaneg ( »Suisse romanche » e galleg).\nMet plijout a ra din kalz gomzit brezhoneg un teñzor zo gant ar Brezhoneg… ha gant ar Romancheg !


BREZHONEG - Multiple Versions\nVM, LIES TROIDIGEZH\nVM, troidigezhioù diouzh ar galon\nPenaos eo kroget pep tra...\nAr mennoz zo diwanet dres e kalon Europa, e-pad ar gendael «Yezh, lennegezh ha broad» aozet gant ar Pen Club Hungariat bet dalc’het e Budapest en diskar-amzer 2012, o klotañ – kenglotadur eürus – gant 90vet deiz-ha-bloaz ar Pen Club Katalan ha diskleriadur Manifesto Girona war ar gwirioù yezhel.\nAl load Lies Troidigezh, oc'h amsaviñ ar blog kozh krouet e du 2012, a zigor ur prenestr war frouezh dic'hortoz an eskemmoù : troidigezhioù keflinenn en 23 yezh gant ur strollkrouerion etrevroadel lusket gant talmoù an organ kigennel-se a vent gant ur meilh-dorn a zlefemp – an imbouc'herion zo mui-ouzh-mui ali war gement-se – fiziout ennañ divizoù pouezusañ hon buhezioù.\nEnt-diac'hinek, da gompren ar skridoù kent bezañ gouest d' o zreiñ e yezhoù all, omp bet a-wechoù rediet d' ober gant «yezhoù ar re n' hon c'hompren ket», evel ma klemme Telesforo Monzon e Barcelona ouzh an arlevier katalan Lluis Companys. (Un digarez din da lavarout ar bri a zougan d' ar barzh hag istorour katalan Fèlix Cucurull a zanevellas an hanezenn). Padal ez echu an traoù eus ar gwellañ, gant ur barnerezh eus ar barzhoniusañ…\nKregiñ a reomp an dro gant troidigezhioù ur barzhoneg digant ar skrivagnerez kembreat Menna Elfyn tennet eus he zeskad c'hwek, divyezhek kembraeg-saozneg, Perffaith Nam/Perfect Blemish (2007). Anv a zo ennañ eus «Kelenn ar c'hembraeg da vuzenn Dylan Thomas». Ne c'hellfe an titl bezañ helavaroc'h : ur gentel a-zibab evit ar muzezed diegusañ.\nKemerit ho plijadur dre lenn e meur a yezhoù !\nSílvia Aymerich-Lemos - Danièla Estèbe-Hoursiangou - Elija Lutze -\n- Teiriç Offre - Liza Walther\nGoursellerez : Kathleen McNerney\nTroer ar bajenn e brezhoneg, Yann-Ber Quirion


Ul lammgresk dic’hortoz\nDihunañ a reas sevenadur ha peurheñvelder Breizh war-dro ar bloavezhioù 60, met e-doug ar bloavezhioù 70 eo e teuas an dihun-se da vezañ kreñvoc’h. E korf tri pe bevar dekvloavezhiad en deus sevenadur Breizh adkavet ur startijenn dreist.\nKreñv eo adarre skeudenn voutin Breizh, hag ur sin mat eo : ur bobl hag a zo lorc’h enni gant he feurheñvelder _ goude bezañ bet mezh gantañ e-pad daou gantved d’an nebeutañ _ zo gouest da grouiñ, da sellout ouzh an amzer da zont gant menn ha fiziañs, kengred gant holl bobloù ar bed ! An hini en em sant eus Breizh, ne vo ket gwanaet e santimant da vezañ eus ar Frañs, eus Europa pe eus ar bed, ar c’hontrol eo.\nBreizh, degemerus d’ar sevenadurioù all, d’ar yezhoù all, ha neket tamolodet warni he-unan, zo ur vro e c’heller bezañ eurus enni,ur vro hag a c’hell pinvidikaat kumuniezh an holl dud dre ar bed a-bezh. Feal d’he c’heltelezh - a-viskoazh eo bet ar Gelted troet da veajiñ kalz -, ez eo chomet bepred digor frank war an donvor, e-giz ma tiskouez a-walc’h ar visionerien, ar vartoloded hag ar genoberourien zo aet da bell, a viliadoù, dre ar bed a-bezh.\nE meur a zoare e tiskouez sevenadur Breizh bezañ o tiorren da vat.\nAbaoe pemp bloaz warn-ugent bennak ez eus bet adaozet ur bern chapelioù gant sikour ar gevredigezh "Breiz Santel".War un dro gant al luskad-se, ganet diwar mennadoù a denn d’ar glad ha d’ar relijion, e kresk en-dro dedennadur an dud evit ar pardonioù bihan : dre o gwrizioù e adkavont kalz anezho hent feiz o hendadoù.\nNevesaet eo bet kalz hor sonerezh, a gaver ennañ liammet hengoun ha modernelezh. Brasoc’h bras e teu da vezañ niver ar vuzikerien,ar strolladoù amatourien, ar bagadoù, ar sonerien a vicher hag ar sonerien hanter-amzer, an oberourien benvegoù, ar sonaozourien, an embannerien pladennoù. Klevet e vez war ar mediaoù sonerezh ha yezh ar vro.\nO virvilhañ ema holl stummoù hor c’han hengounel: gwerzioù, kan-ha-diskan, kantikoù hag all… A-zegadoù eo e vez kontet, e Breizh, ar ganerien, al lazoù-kanañ, al lazoù-seniñ. Bez hon eus hor festivalioù, bras ha bihan, breizhek pe geltiek an aergelc’h anezho. War an dachenn embann ha skignañ lennegezh Breizh e vez graet ul labour a bouez bras, hag ivez war dachenn an abadennoù skingomz ha skinwel (ganet eo TV Breizh).\nUr yezh hag a fell dezhi bevañ\nRet eo ober meneg eus ar yezh en un doare ispisial, rak ar yezh eo diazez ur sevenadur. Daoust ha n’eus ket eus al lavar-stur : « Hep brezhoneg, Breizh ebet »? E galleg eo moarvat hon eus bremañ al lod muiañ eus hon darempredoù. Koulskoude ez eus ouzhpenn 300 000 a Vretoned hag a c’hell ivez ober gant o yezh dezho. Ar brezhoneg a zalc’h penn, stad an traoù evitañ o vezañ, avat, disheñvel a-grenn e-keñver e istor. Hiviziken e vez dibabet a-youl-gaer, muioc’h-mui, ober gant ar brezhoneg. Komzet e vez e brezhoneg abalamour ma vez dibabet hen ober ; un dibab a ziskouez ur volontez sklaer, a-wechoù hini un emsaver, hag a zo da vezañ dalc’het kont anezhañ.\nE 1951, gant al lezenn Deixonne, ez eo bet aotreet evit ar wech kentañ kelenn ar brezhoneg evel yezh diret. Memes ma ranker anzav e vez komzet nebeutoc’h eget hanter-kant vloaz zo, « ar brezhoneg a vez studiet muioc’h mui er skolioù, degemeret evel yezh, enoret zoken, e-giz ma santfe an dud e peseurt dañjer ema, e kement ha ma ’z eo ur merk milvedel eus Breizh », a lenner e «Geriadur Glad Breiz », nevez deuet er maez.\nBugale zo a zesk brezhoneg bremañ er skolioù Diwan pe en heuliadoù divyezhek publik ha prevez (2500 er Mor-Bihan). Tud yaouank a dremen an aotreegezh, ar vestroniezh, ar c’hCAPES, an doktorelezh e brezhoneg. Tud deuet (ur mil bennak en hon departamant) a heuilh kentelioù noz, skoazellet alies gant ar c’huzulioù-kêr. An divyezhegezh adalek an oad tenerañ zo, a lavarer, ur stummadur mat a-benn studial yezhoù estren, un dra ret en amzer a-vremañ, evel m’eo bet laket war-wel gant an UNESCO en unan eus he mennadoù. Warc’hoazh, moarvat, e vo gouest pep hini da gomz meur a yezh...\nMet n’eo ket hepken dre ma c’hell « servijout » ez eo talvoudus an divyezhegezh. An tu a ro d’en em « lavarout » e doareoù nevez war dachennoù a bep seurt. Daoust ha ne vez ket bodet, evit sevel ul laz-seniñ, meur a venveg disheñvel, pep hini anezho o tegas e sonliv, e dregern d’an oberenn en he fezh, pa vez roet da glevout ? Mestroniañ meur a yezh a ro an tu da zisplegañ e doareoù liesseurt danvez donañ an denelezh, prederioù mab-den, e gorfadoù aon evel just, met ivez ar pezh a esper, ar pezh ema o c’hortoz, ar pezh a ra e levenez.\nUr binvidigezh eo da ziwall, pa weler ema e dañjer da vont da get al lod muiañ eus ar yezhoù komzet war an douar a-bezh. Hiriv an deiz 4% eus ar yezhoù zo anezho zo komzet gant 96% eus poblañs ar bed ; 90% eus ar yezhoù komzet _ etre 5.000 ha 7.000 anezho_ zo e riskl da vont da get ac’han da gant vloaz, hervez diaweladurioù an UNESCO. Pa ya ur yezh da get e ya un tamm denelezh da goll.\nBez ez eo ur binvidigezh da ziwall pa weler emañ e dañjer da vont da get al lod muiañ eus ar yezhoù komzet war an douar a-bezh. Hiriv an deiz, 4 dre gant eus ar yezhoù (a zo anezho) a zo komzet gant 96 dre gant eus poblañs ar bed; 90 dre gant eus ar yezhoù komzet,etre 5000 ha 7000 anezho, zo e riskl da vont da get ac’han da gant vloaz, hervez ar pezh zo bet diawelet gant an UNESCO. Pa ya ur yezh da get e ya un tamm denelezh da goll.\nUl lorc’h nevez\nDiwar ar skwerioù-se ha diwar re all a vefe gellet menegiñ, e c’heller lavarout ez eo kreñv ar santimant o deus ar Vretoned eus o feurheñvelder, ez eo tomm o c’halon ouzh sevenadur o bro ha dreist-holl ouzh yezh hon tadoù, hag o deus dalc’het, dre ur seurt menn istorek, d’ar pezh ez int. Labouret eo «ene Breizh» gant ul lusk don a ro dezhañ en-dro al lorc’h en doa kollet un tamm, hag hen gwriziennañ a ra en e istor pinvidik.\nAr wrizioù-se, e-giz ma skrive ar brederourez Simone Weil « eo marteze an ezhomm pennañ hag ar muiañ dizanavezet eus ene mab-den... Pep den en deus ezhomm da gaout a bep seurt gwrizioù. Ezhomm en deus da resev, en o fezh pe dost, e vuhez voral, e vuhez-menoziañ, e vuhez speredel, dre hanterouriezh an endroioù ez eo, dre natur, lodenn anezho ». (« Ar gwriziennadur », 1949).\nIV- An Iliz galv-atizet\nKendiviz nevez gant ar sevenadurioù\nAbaoe un daou-ugent vloaz bennak e vez merzet, eta, ema sevenadur Breizh evel o virviñ. Ne c’hell ket an Iliz chom digas pe diseblant, goude bezañ chomet dilavar e-pad ur pennad amzer, ar pezh a c’hell bezañ desevet meur a hini. Diouzhtu goude ar brezel ez eo bet an Iliz prederiet gant kudennoù ekonomikel, sokial ha politikel - a oa mall o diskoulmañ d’ar mare-se - , ken prederiet avat m’he deus, muioc’h pe nebeutoc’h, ankounac’haet ar sevenadur.Goude-se eo deuet ar Sened Meur Vatikan II hag en deus digoret dremmwelioù nevez d’ar mare ma kemere ar pobloù o frankiz.\nGant an dekred « Ad Gentes » diwar-benn misionerezh an Iliz, ez eo pedet houmañ da ober stad eus glad, yezhoù, buhezegezhioù ar pobloù e ya war du enno (nn26). « Diskibien ar C’hrist a rank anaout an dud emaint o vevañ en o zouesk, boulc‘hañ kaoz ganto », a c’heller lenn c’hoazh en hevelep dekred (n° 11).\nWar ar memes tu e ya ar Sened en e sol-gelenn bastorel « Gaudium et Spes » diwar-benn an Iliz er bed a-vremañ, pa lavar : « Kement stumm a wallziforc‘h, pe sokial pe sevenadurel, a-zivout gwirioù diazez mab-den...a rank bezañ dilezet ha dilamet, rak kontrol eo da ratozh Doue »(n° 29).\nPlas zo, a dra sur, dindan heol an Aotrou Doue,evit ar brezhoneg, en ur sellout ouzh an amzer da zont gant ur spered feal ha digor ; hon hendadoù o deus kanet ha pedet e brezhoneg. Bez e c’hellomp kavout ez eo reizh evidomp ober kemend-all.Gant an dro-spered-se e c’hell ar feiz hag ar yezh tremen war-un dro eus an eil rummad d’egile.Un dra vat e vefe e taolfe an Iliz evezh en-dro ouzh kement-se.\nRentañ justis d’ar minorelezhioù sevenadurel\nMeur a wech abaoe m’emañ e penn an Iliz en deus ar Pab Yann-Baol II komzet diwar-benn kudenn ar sevenadurioù ar minorelezhel. D’an deiz kentañ a viz Genver 1989, en e gemennadenn da geñver Dewezh ar Peoc’h evit ar Bed a-bezh, e komz eus ur « gwir da ziwall », hini « ar minorelezhioù da virout ha da ziorren o sevenadur. N’eo ket un dra ral gwelout minorelezhioù ema o sevenadur war var da vont da get ».\nLezennadurezh ar Frañs a-vremañ zo enni, war an dachenn-se, toulloù gwenn da stankañ. Ar bolitikourien a c’hellfe gwellaat stad an traoù e framm ar rannvroeladur emeur krog gantañ, evit mirout n’en em santfe «emzivadet » tud zo eus ar minorelezhioù zo o chom war douar ar C’hwec’hkogn.\nE-barzh ar memes kemennadenn e ouzhpenne c’hoazh ar Pab : « An emskiantadur eus stad ar minorelezhioù a ya war gresk hiriv, en holl liveoù, zo anezhañ, en amzer-mañ, ur sin a esperañs start evit ar rummadoù nevez hag evit hiraezhioù ar minorelezhioù-se. An doujañs en o c’heñver a rank, evit gwir, bezañ sellet, koulz lavarout, evel ar maen-touch eus un doare reizh da vevañ asambles hag e-giz ar merk ema en o barr, war an dachenn sivil, ur vro hag he ensavadurioù. Sin ul lamm war-raok war ar memes tachenn eo, pa vez gwarantet, en ur gevredigezh demokratel e gwirionez, gwir ar minorelezhioù da gemer perzh er vuhez publik, hag ober a ra enor d’ar Stadoù lec’h ma vez graet kement-se evit an holl, en un endro a wir frankiz ».\nEn e ziskleriadur da Ilizoù Oseania evit klozañ o sened e tegase soñj Yann-Baol II, e 2001, eus unan eus kredennoù start Paol VI: ar feiz katolik, « pell diouzh mougañ kement zo mat ha dibar e pep sevenadur, a zegemer er c’hontrol, a zouj hag a dalvoudeka ijin pep pobl hag a wisk a gened liesdoare sae nemeti - gwri ebet enni - Iliz Jezuz-Krist ».\nDaoust ha ne vefe ket aze ur remed d’an troc’h a c’hellfe bezañ etre Aviel ha sevenadur, ma rae anezhañ Paol VI « gwall-reuz hon amzer », en e gemennadur « Evangelii Nuntiandi » diwar-benn an avielañ er bed a-vremañ, e 1975 ?\nAr gristenien, hag a nac’h mont re bell ganti hag ober mod pe vod gant ar feulster, a zegas o skodenn-int d’ur sevenadur a hollvedelezh hag e ziwall a reont d’en em serrañ warnañ e-unan. « Aviel Jezuz-Krist, a skrive Yann-Baol II da Ilizoù Oseania, a gomz kement yezh zo. Prizañ ha kendastum a ra an holl sevenadurioù. O harpañ a ra holl e kement a denn da vuhez mab-den ha, ma vez ret, o glanaat eus o c’hoc’hien ».\nA-neuze ez eo « hollvedelezh an Iliz evel un dasson eus liderezhioù ar bed, e kement yezh zo, pe evel ul laz-kanañ un-dudi-e-glevout o kanañ meuleudi da Zoue, eus an holl vroioù hag eus an holl amzerioù… Hollvedel eo an Iliz kement ha ma oar kinnig Keloù Mat an Aviel en ur zerc’hel kont eus doareoù bevañ an dud », a skrive c’hoazh Yann-Baol II e 1985, en e lizher-meur « Slavorum Apostoli » gouestlet da ebestel ar Slaved, Sant Kirill ha Sant Metod.\nHag evit echuiñ, en ur venegiñ, nevez zo, en e gemennadenn abostolel « Ecclesia in Europa », kreskadur an Unvaniezh europat, e hete ar Pab gwelout « an astenn-se oc’h en em ober gant doujañs evit an holl, en ur dalvoudekaat ar perzhioù dibar koulz istorel ha sevenadurel, ouzhpenn lakat da dalvezout en un doare kreñvaet an unaniezh hag an dileuriadekadur. »\nV-En hon eskopti\nEvel m’hon eus lavaret amañ a-us, tud ar Mor-bihan zo a-benn bremañ intret don gant ar sevenadur gall ha digor da sevenadurioù all. Ur fed eo n’heller ket nac’hañ. Met daoust ha ret eo abalamour da se dilesel a-grenn kement a zeu eus hon amzer tremenet, a ro da anaout en un doare dreist ene ha feiz ur vro a-bezh hag a gav enni dassonioù don ? A bouez eo en amdroadur liessevenadurel a-vremañ kinnig un emglev kempouezh etre sevenadur Bro-C’hall hag hini Breizh en deskadurezh, er skolioù, en doareoù kehentiñ, el liderezh, er sonerezh sakr,…\nAn Iliz zo e Gwened ne c’hell nemet hetiñ e vefe miret ha pinvidikaet sevenadur Breizh. Kalz eus he mibien hag eus he merc’hed a gemer perzh dija e labour ar strolladoù hag emsavioù a ro dezhañ startijenn. O vroudañ a ran da genderc’hel.\n« Deomp war-raok »\nPediñ a ran holl servijoù Iliz Gwened da zerc’hel kont eus ar c’hudennoù-se _ zo nevez evit meur a hini ac’hanomp _, da brederiañ warno a-zevri ha da glask penaos o diskoulmañ da vat. Meur a dra a c’hell bezañ graet pa vez pep hini prest da zigemerout egile ha da gendivizout gantañ.\nDreist-holl, beleien ha diakoned ar parrezioù, ar c’huzulioù pastorel, al lazoù liderezh, al lazoù-kanañ, a vo war evezh evit reiñ d’ar brezhoneg ha da sevenadur Breizh ar plas zo da vezañ roet dezho el lidoù : ofisoù ar sul, badeziantoù, obidoù, euredoù ar re hen goulenn. Un divyezhegezh gwirion a rankfe gallout mont war-raok. Ret e vo evit se labourat war dachenn al liderezh hag ar sonerezh (krouiñ testennoù ha kanoù nevez) ; a-nebeudoù eo eta e teuio da wir an divyezhegezh. Kreizenn Sonerezh Sakr Santez-Anna-Gwened a gemer perzh el labour-se, goude re all.\nGoulenn a ran ivez gant ar Skolioù Katolik ober muioc’h c’hoazh a strivoù, kenderc’hel da zivizout an diarbennoù talvoudus evit ma c’hellfe deskiñ brezhoneg hag anavezout sevenadur o bro an holl vugale ha re yaouank eus ar skolioù, skolajoù ha liseoù, o defe c’hoant hen ober. Implijet e vo evit-se kement zo aotreet ha kinniget gant ar reolennoù, ha graet e vo kinnigoù all ma vez ezhomm. Roet e vo harp d’an tadoù ha mammoù ha d’ar c’hevredigezhioù a labour gant ar pal-se. Evit ar pezh a sell ouzh an divyezhegezh e vez sevenet aketus, e broioù zo, kement a c’heller ober ganti hag ur vad eo evit ar broioù-se. Perak ne rafemp ket ni kement all ivez ?\nWar dachenn an doareoù kehentiñ e vo graet evit ar gwellañ, kement ha ma vo gallet, evit skignañ programmoù zo e brezhoneg (radio Santez Anna, lec’hiennoù Internet an eskopti pe e darempred gantañ…). Perak ne vefe ket kavet ingal, e kannadoùigoù parrez ar vro vrezhonek, ur pennad e brezhoneg, diwar skwer ar pezh a vez graet bremañ dija e parrez-mañ-parrez ?\nUr c’hinnig dibar\nE-leizh a Vretoned, amañ pe e lec’h all, zo o klask o gwrizioù. Ha ped ha ped, e-touesk ar re a zeu d’hor gweladenniñ, a chom souezhet gant hor sevenadur dibar, dedennet gant e wirionded. Niverus eo ivez an holl re a labour evit mirout ha kreskiñ glad kristen hor bro : ar brezhoneg, koulz el liderezh hag el lennegezh, ar c’hatekizañ e brezhoneg, studi hengounioù kristen ar Gelted, troidigezhioù eus ar Bibl hag eus teulioù pennañ an Iliz, sonerezh ha kanennoù, kizellerezh,... Merzet e vez ul lusk nevez. Evito holl e vefe un dra vat, a gav din, e vefe ul lec’h a eñvor, ur «c’hounva » arouezius meurbet, a zougfe kellidadurioù nevez.\nPerak ne vefe ket e Santez-Anna-Gwened, zo anavezet gant an holl, hag a zegemer tud deuet eus Breizh a-bezh hag eus pelloc’h ? E santual Santez-Anna e vez kemeret preder dija gant an doare da lavarout ha da gas war-raok ar feiz war un dro gant sevenadur Breizh, e diavaez hag ouzhpenn pardon Santez-Anna. Ret e vo ober muioc‘h c‘hoazh ha displegañ ledan ar gefridi roet da guzul pastorel ar santual e 1997, da heul donedigezh Hon Tad Santel ar Pab, ha resisaet e 2001.\nAr Bodad-labour evit ur Bastorelezh e Brezhoneg a gendalc’h da labourat war dachenn al liderezh, ar c’hatekizañ. Prest eo e izili da reiñ dorn deoc’h en ho kefridi.\nEma Iliz hon eskopti a-zevri gant he labour. He atizañ a ran da vont war-raok.\nEvit klozañ e fell din menegiñ gwerzennoù diwezhañ ar barzhoneg «Fiat», bet savet gant Yann-Ber Kalloc’h e 1912 :\n« O Fé men gourdadeu, gouleuen beniget,\nP’é guir hou pès, beta hiriù, me am brouget,\nLugernet ar me zal bet en eur deùéhan ! »\nFiziout a ran hon enklaskadenn hag hor prederiadenn e pedenn ar Werc’hez Vari, Santez Anna ha Sant Erwan.\nGwened, d’an 10 a viz Gwengolo 2003\n+ Fañch-Matilin GOURVES\nTrugarekaat a ran « Bodad-labour (ledanaet) an Eskopti evit ur Bastorelezh e Brezhoneg » da vezañ kenlabouret ganin.\n- Entretien avec Mgr Gourvès, Breton de l'Année\n- Bretagne Breiz\n- Le Morbian pittoresque


Un devezh sport e brezhoneg evit bugale ar skolioù e miz Mae - Ti Douar Alre\nUn devezh sport e brezhoneg evit bugale ar skolioù e miz Mae\nAr blez-mañ e vo kinniget da vugale hentennoù divyezhek Douar Alre ur vintinvezh sport ha c'hoarioù kaset e brezhoneg. Doc'h fin miz Mae en em gavint e Pleuwigner, àr dachenn sportoù ar Goh-Lannoù,. Ur bare animatourion ha kelennerion skolioù a zo bec'h abaoe penn kentañ ar blez-mañ ec'h alejiñ an darvoud; o c'hoant a zo ober ag an degouezh-se taol lañs emgavioù dalc'het plaen a vlez da vlez ; un tammig evel Devezh ar vugale e miz Du, e-pad Douar Alre Gouel Bemdez.


Pajenn:Le Gonidec - Bibl Santel pe Levr ar Skritur Sakr, eil levr.djvu/106 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/106\na zigasaz adarré ar vévellou hag ar mitisen hô dôa kaset-kuît, hag hî dieûb, hag hô lékéaz adarré da vévellou ha da vitisien.\n12. Hag ar gér-man̄ a zeûaz da Jérémias diouc’h ann Aotrou, ô lavarout :\n13. Ével-henn é lavar ann Aotrou, Doué Israel : Mé em eûz gréat kévrédigez gan̄d hô tadou, enn deiz é péhini em eûz hô digaset eûz a zouar ann Éjipt, eûz a dî ar sklavérez, ô lavarout :\n14. A-benn seiz vloaz, kaset pép-hini hé vreûr Hébréad, a vézô bét gwerzet d’ézhan̄ : goudé m’en dévézô servichet anézhan̄ a-héd c’houec’h vloaz, kaset anézhan̄ kuît, hag hén̄ dieûb. Hôgen hô tadou n’hô deûz két va zélaouet, ha n’hô deûz ket dinaouet hô diskouarn.\n15. Ha c’houi a oa trôet hiriô étrézég enn-oun, hag hô pôa gréat ar péz a oa reiz dirâk va daoulagad, oc’h embanna pénaoz pép-hini a zieûbché hé viñoun ; ha c’houi hoc’h eûz gréat ann unvaniez-zé dira-z-oun, enn tî war béhini é c’halveur va hanô.\n16. Hôgen c’houi a zô distrôet, hag hoc’h eûz saotret va hanô, ô tigas adarré pép-hini hé vével hag hé vatez, hô pôa kaset-kuît, hag hî dieûb hag enn hô béli hô-unan ; hag hoc’h eûz hô lékéat adarré da vévellou ha da vitisien.\n17. Râk-sé ével-henn é lavar ann Aotrou : N’hoc’h eûz két va zélaouet, évit rei ann dieûb pép-hini d’hé vreûr, ha pép-hini d’hé viñoun : chétu mé a embann ann dieûb d’é-hoc’h, émé ann Aotrou, étrézég ar vosen, hag étrézég ann naounégez ; hag é rôinn ac’hanoc’h da géflusk dré holl rouan̄télésiou ann douar.\n18. Ha mé a rôiô ann dûd hô deûz torret va c’hévrédigez, péré n’hô deûz két miret gériou ar gévrédigez hô deûz gréat dira-z-oun, goudé béza tréménet étré rannou al leûé hô dôa trouc’het é diou loden :\n19. Prin̄sed Juda, ha prin̄sed Jéruzalem, ar spazéien, hag ar véléien, hag ann holl bobl eûz ar vrô péré hô deûz tréménet étré rannou al leûé ;\n20. Mé hô rôiô étré daouarn hô énébourien, hag étré daouarn ar ré a glask hô buez : hag hô c’horfou-marô a vézô da voéd da evned ann én̄v ha da loéned ann douar.\n21. Ha mé a rôiô Sédésias, roué Juda, hag hé brin̄sed, étré daouarn hô énébourien, hag étré daouarn ar ré a glask hô buez, hag étré daouarn arméou roué Babilon, péré a zô pelléet diouz-hoc’h.\n22. Chétu mé her gourc’hemenn, émé ann Aotrou, hag hô likiinn da zistrei oud ar géar-man̄ ; hag hî a stourmô out-hi, hag a gémérô anézhi, hag a zevô anézhi gan̄d ann tân : hag é likiinn kériou Juda ével eunn distrô, ha na choumô dén enn-hô.\nLéalded ar Réc’habited.\n1. Gér a zeûaz da Jérémias diouc’h ann Aotrou, é deisiou Joakim, mâb Josias, roué Juda, ô lavarout :\n2. Kéa da dî ar Réc’habited, ha komz out-hô, ha laka-hi da von̄d é tî ann Aotrou, enn unan eûz a gamprou ann ten̄zor, hag é rôi d’ézhô gwîn da éva.\n3. Ha mé a géméraz Jézonias, mâb Jérémias, mâb Habsanias, hag hé vreûdeûr, hag hé holl vipien, hag holl diad ar Rec’habited.\n4. Hag é likiiz anézhô da von̄d é tî ann Aotrou, é kambr mipien Hanan, mâb Jégédélias dén Doué, é-tâl kambr ar briñsed, a-ziouc’h kambr Maasias, mâb Sellum, péhini a ioa diwaller ar porched.\n5. Hag é likiiz dirâk bugalé tî ar Réc’habited pôdou leûn a wîn ha kôpou ; hag é liviriz d’ézhô : Évit gwin.\n6. Hôgen hî a lavaraz : Na évimp két a wîn ; râk Jonadab, mâb Réc’hab, hon tâd, en deûz gourc’hémennet d’é-omp, ô lavarout : Na évot két a wîn, c’houi, nag hô pugalé da-vikenn :\n7. Na zafot két a diez, ha na hadot két a éd, ha na blan̄tôt két a wini, ha\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/106&oldid=159732 »\nKemmoù diwezhañ degaset d'ar bajenn-mañ d'an 20 Ebr 2020, da 16:41.